text:
Un romanç zâl a pontadis, che lant daûr aes olmis di une sparizion, nus puartarà dentri un mont pôc contât e fûr mode: chel di ogni dì. I cjatarìn operaris e parons, ma ancje puestins e operadôrs sociâi, ducj a fâ i conts cun cheste ere di precarietât esistenziâl dulà che jessi amì di “chel just” al è dispès plui impuartant di savê costruî un mont cuntune clâf a stele, ma dulà che al resist ancjemò cualchidun bon di rinunziâ a dut par fâ slusî un tic di veretât.
cjapitul 8
Daspò trê mês che o lavoravi li, mi jeri rindût cont di cemût che e zirave la dite. Pieri al tratave di persone cui operaris plui vecjos, tant che Vedran, so fradi Šime e Jan il slovac. Ai mulets invezit al deve l’apartament, trê euros e mieç la ore ai rumens, dome trê ai cossovans. A mi, che no jeri bon di nuie, cinc euros. Pieri, riduçant e tocjantmi il comedon, mi veve dite: «Tu sâs, e je mularie… ur va ben cussì. Ma tu, no sta a dîur trop che ti doi, se no a rompin i coions…». Sul moment, mi jeri fidât. O jeri content di lavorâ cun chei forescj, di interessâmi di lôr, di invidâju a cualchi sunade tal centri sociâl, o di judâju cul talian. Ma la realtât e jere une altre: Pieri Renturin al jere un fi di putane fat e finît, e jo o jeri li par fâ il so tirepîts.
O vevi tacade vore cu la fermade invernâl (cuant che lis fabrichis a sierin sot Nadâl), e daspò o jeri lât indenant cun proroghis dal contrat fintremai ae fermade di Avost, cul acuardi che, daspò dôs setemanis di feriis, mi varessin slungjât il contrat a timp indeterminât. Intant de fermade, però, o vevi fat il gno erôr. O vevi fat doi conts sui bêçs ai mulets, pandint trop che o cjapavi jo. Kosim mi veve dite che lôr a vevin l’apartament. Jo ur vevi fat fâ un pâr di moltiplicazions, e ae fin al saltave fûr che par stâ in chel urinâl di apartament, cun dutis lis oris che a fasevin, tra ducj e vot a spindevin dibot trê mil euros e mieç al mês. Par doi, trê dîs a vevin rugnât tra di lôr. Un cossovan, Thomàs, al jere vignût a domandâmi se e jere vere la vôs che e veve tacât a zirâ e, daspò de mê conferme, al veve dit che al jere normâl che jo, furlan, o tiràs plui bêçs dai forescj: ma no i leve jù che i rumens a cjapassin cincuante centesims plui di lôr. Mi jere tocjât tirâi jù doi porcons, par spiegâi che a vevin di barufâ cul paron, no tra di lôr. Tai ultins dîs de fermade al jere stât un clime di cospirazion, ae CAMIN, e finide la fermade, cuasi mi jere displasût di lâ in feriis.
Intant che o jeri a cjase, mi jere rivade la buste paie di Avost, cun dute la licuidazion. Al telefon, la segretarie mi veve dite che purtrop nol jere plui lavôr e che a scugnivin lassâmi a cjase, ma che forsit plui indenant…
O soi ancjemò in spiete.
Trê setemanis daspò, o vevi cjatât Thomàs ator pes ostariis. Al jere ben cjoc, e mi veve contât che ae fin di Avost i cossovans a jerin lâts in trop a fevelâ cun Pieri e, ae fin de barufe, a vevin vût un euro in plui. Dome che ancje i rumens a vevin fat cussì, e alore a cjapavin simpri mieç euro plui di lôr. «Maladets rumens!», al veve dite Thomàs. E, tal so contâ di cjoc, al jere saltât fûr che al jere stât Kosim a disi a Pieri che o jeri stât jo a pandi sui bêçs.
A dut chest o pensavi intant che o jeri sentât tal ufici di Pieri Renturin. Jo no jeri il so tirepîts, e lui lu saveve.
Al leve indenant cu lis sôs vantariis, su cemût che al veve imbussulât un responsabil di repart de Rivellini, sul so ultin putantour in Austrie, suntun asîl che al steve vierzint dongje di Pristina, cu la colaborazion di chei di Nuova Eucarestia. Pieri al è un di chei che al à une teorie su dut: contentâ la femine, fâle francje cuntun alcul test, meti in dret chei paiaçs dal gender. Di fevelâ di Kosim, nol jere mût. Par Pieri al jere stât un colp di mat di un zovin («Ce vûstu? I rumens a son un pôc zingars, no?») e la sô femine e jere une mate che no si rivave a fâle resonâ.
Timp pierdût. Ma mi jere vignude la idee juste par lâ indenant: Fortunât. Al cognosseve Pieri, al cognosseve Kosim. Ma prin di lâ li di lui, o vevi di lâ a cjoli Lucio.
(8, al va indevant)
Igor Londero


c: text/html

text:
Vêso decidût di vierzi un blog in lenghe furlane par contâ di une vuestre passion, i fats dal Friûl, i fats vuestris, o juste par butâ jù alc par passion de marilenghe? Benon, nuie di miôr secont nô di “Furlans digjitait furlan”: o provarês la magjie di un vuestris scrit che al podarà jessi let li di cualsisei bande che al sedi un colegament Internet e o jentrarês in contat cun int cu la stesse passion. E cuant che cence savê o inviarês un “flame” (peraule par inglês compagne al furlan – flame – che al sta a indicâ un scrit che al scjadene une grande discussion), magari cualchi gjornâl si inacuarzarà di voaltris e o varês i vuestris 15 minûts di glorie. Dut cuntun piçul sfuarç: une tastiere, une iscrizion a un servizi gratis di blog (Blogspot.com, WordPress.com, Splinder.com) e cualchi minût par scrivi. Al samee dut facil e biel, insumis, ma… Al è un “ma”, un pericul che si plate tes pleis de rêt des rêts: il troll de lenghe!
LA DEFINIZION_ Il troll, come che si dîs tal mont digjitâl, al è un sogjet che al interagjìs cui altris utents cun messaçs provocatoris, fûr tema o cence sintiment, finint par infastidî chei altris. Il tiermin al ven fûr di une creature de mitologjie nordiche, il troll, di forme umanoide, innomenade pal so compuartament trist o fastidiôs. Se o vessin di pensâlu furlan si podarès clamâlu “maçarêt” dal Maçarot, un des creaduris de mitologjie furlane plui matarane e fastidiose.
IL TROLL DE LENGHE_ Cui isal alore chest “troll de lenghe” o “maçarêt”? Ma sì, chel che ti vignarà a comentâ sul to blog disint che no tu scrivis just, che no tu seguissis la grafie uficiâl, che chê peraule no je tal furlan standard ma intune variant, e vie indevant. Un compuartament che nol à nissun sens tal mont mudabil di Internet, li che un scrit al è simpri in evoluzion, e massime pal furlan, dulà che nissun ti à insegnât a scrivi e duncje l’erôr al è no râr, ma sigûr. Cul risultât che un si bute jù e al lasse pierdi dut: al è za brâf a vê voie di metisi a scrivi in marilenghe (tant plui faturôs che a fevelâlu cence la scuele) e se ancje tu cjatis un che ti romp lis scjatulis cui tal fasial fâ?
Nô us sburtìn a lâ indevant, parcè che par un troll che al sberle a son 50 letôrs cidins che a an plasê di gjoldisi alc par furlan (e fevelant di furlans, che si sa che no son int espansivone, la medie probabil e je ancje plui alte).
Cualchi consei, duncje, par difindisi di cheste peule.
1) Ignorâlu – Al è il consei tipic pai troll: par solit a molin dopo di un pôc. Tignît cont che il tipic troll de lenghe nol sa lui par prin lis regulis: par solit e je int sbalinade che e à une infarinadure juste par savênt alc plui di voaltris e sfogâsi di cualchi frustrazion.
2) Vonde creance – La “netiquette” (la “creance de rêt”) e disarès di no scancelâ par educazion i coments che ti fasin i letôrs. In chest câs sbombaitsi, se un al insist al è par prin lui cence creance: fracait sul scancele coment e vie, si stufarà anche prime de soluzion nr. 1.
CONCLUSION_ Visaitsi che cumò come cumò la lenghe furlane su Internet la jude no un blog scrit perfet, ma 100 blogs scrits cun passion, cun erôrs, cu la variant che si vûl, ma che a fasin pression par testemoneâ la voie di lenghe e duncje di vê biadelore une scuele che ti insegni a scrivi. Se dopo us ven il gust di podê scrivi miôr o fasarês un cors (e za cul scrivi o tacarês a miorâ).
No stait a fâsi frenâ, duncje, e scrivêt libars sui blog, come che al sucêt su Facebook. Difat, balinant pal “Muselibri” si viôt simpri plui int che e fevele par furlan cence stâ daûr a corezisi un cul altri. Parcè? Parcè che su FB si interagjìs nome se tu “dâs la amicizie”. E cui mai condividaressial la amicizie cuntun troll de lenghe?
Dree Venier
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +

robotstxt: allowed

filter: keep


text:
Colorêt
Ai 4 di Dicembar dal 1302 il patriarcje di Aquilee Otobon de' Razzi al deve facoltât al baron Vielm di Waldsee, viscont di Mels, cavalîr di antighe cjasade sveve, di fâ sù un gnûf cjistiel "de novo et facere domum magnam" insom di un cuel de famee dongje dal cjistiel dai vons di Mels. Il cjistiel, fat sù "alt di tiere sîs pas e grues doi braçs", finît dopo de muart di Vielm dai siei trê fîs Ascuin, Bernart e Vicart che par prins a cjaparin il cognon di Colorêt Mels Waldsee, al rapresente fin dal imprin un esempli tipic di cjistiel "residenziâl", fat sù par necessitâts difensivis tal mieç dal feut, tant che abitance salde e sigure. Simpri plui slargjât dilunc i secui, al patì une sostituzion lente e costante des carateristichis difensivis cun chês propit residenziâls. Decorât cun sflandôr di Zuan Tiessidôr te metât dal secul XVI, il famôs studiut dal cjistiel di Colorêt al è un dai particolârs artistics e decoratîfs plui significatîfs dal cjistiel, pont di riferiment tal panorame architetonic de Patrie.


text:
Cui sono? Si son dâts dongje su iniziative dal sindic di Rivignan-Teôr, Mario Anzil, l’avocat che al à vuidât ancje il progjet di fusion tra chei doi comuns de Basse. I àn rispuindût in tancj: almancul in tresinte ae fin di Zenâr, te prime tape di racuelte des firmis a Rivignan; e po un centenâr a Pordenon, la dì di Sant Valentin, no cate la ploie. Zovins e vielis, int stufe nere dai solits partîts e moviments, ex esponents dal autonomisim furlan, aministradôrs comunâi e provinciâi, cualchi vip e fra chei il president de Provincie di Udin Pieri Fontanini, pre Meni Zannier, il diretôr di TelePordenone Gigi di Meo. Ducj a àn firmât la lôr adesion a doi referendum di iniziative popolâr di mandâ in Regjon. Curiositâts di social network: 4.388 personis a àn metût “mi plâs” ae pagjine Facebook dal grup. Su Twitter, poie ancje dai socialiscj triestins, che a àn screât l’ashtag #tuttipertrieste.
Ce domandino? I doi tescj – studiâts e scrits di Anzil cul jutori di juriscj e tecnics – a son un abrogatîf e chel altri propositîf. Chel abrogatîf al domande di scancelâ il gnûf sisteme des autonomiis locâls, fondât su 18 Uti, ven a stâ mini provinciis (une situazion che o saressin di fat ducj sot Triest, lu à dite, in mût sclet, l’assessôr Torrenti). Tuttiperilfriuli lis definìs «costosis e ineficientis». Chel altri referendum, il propositîf, al domande di riformâ la regjon sul stampon dal Trentin-Sud Tirôl: in pratiche si tratarès di creâ dôs provinciis autonomis, une pal Friûl e chê altre par Triest. «Un model che za al à dimostrât di funzionâ ben, di costâ mancul e di jessi in grât di determinâ il disvilup economic dal teritori dulà che al è aplicât», al dîs Anzil. E nol è un câs che al è il stes model che al veve tal cjâf Tiziano Tessitori.
Cuâl il program? Tra i ponts plui impuartants sostignûts dal Comitât in cheste propueste e je la valorizazion de vocazion mitteleuropeane di Triest e de nature “policentriche” dal Friûl, che e podarà vê plui cjâfs lûc di provincie, la valorizazion di dutis lis minorancis linguistichis de Regjon e la atribuzion ai comuns di un rûl fondamentâl. Al spieghe Mario Anzil, puartevôs e prin citadin di Rivignan-Teôr: «La sovranitât e à di jessi restituide al popul furlan e il referendum al è l’imprest plui democratic che al esist. Cheste iniziative no varà di jessi strumentalizade, ma trasversâl. O volìn che il popul furlan al sedi dut un par sburtâ une ricostruzion istituzionâl che i dedi la juste dignitât. Dopo a podaran vignî i ponts di viste diviers e ancje i partîts, ma cheste imprese e à di burî fûr de unitât dal popul furlan».
A ce pont sino? O sin inte fase che Tuttiperilfriuli al sta tirant sù lis firmis par sostignî i doi cuesîts. A coventin 500, di trasmeti al Ufici di Presidence dal Consei Regjonâl che al à di valutâ la amissibilitât. Il grup al larà ancjemò indevant, a tirâ sù firmis, fintremai ae metât di Març, propit par vie che e je la int a domandâlu. Dopo il bon acet di chel orghin, si passe ae fase doi. A coventaran lis firmis di 15 mil citadins, dentri de fin dal an. Se chê racuelte e passarà, si sarà clamâts al vôt te Vierte dal 2017. ❚
✒ Oscar Puntel


text:
Ancje in Austrie a mandin fûr sentencis che a lassin incocalîts. Si trate di une sentence che par cualchi dì e à jemplât pagjinis e pagjinis di gjornâi e programs intîrs intes televisions di Austrie e di Gjermanie.
In struc, al è sucedût che un turist e la sô femine a cjaminavin cul lôr cjan suntune strade publiche che e travierse un pasc, là che a jerin vacjis che si passevin. Chestis, intal viodi cheste int, a son deventadis gnervosis, ur àn fat cuintri e a àn copade la femine. Il fat, ben clâr, al è rivât in tribunâl, che al à condanât l’armentâr a paiâ cetancj dams e a mantignî i familiârs. Stant ae sentence, l’armentâr al varès podût – anzit scugnût – fâ in mût che nol capitàs. Chest fat al à saborât il fûc di une barafuse antigone che e clucìs cidine cidine di simpri intal mont contadin austriac: di une bande, la Cjamare de Agriculture e i siei potents grups contadins, di chê altre i operadôrs dal turisim, e intal mieç l’avocat che di trê agns incà al puarte indevant i interès dal om e dal fi de puare femine. Cuissà nuie che no si sedin metûts adun par câs acjadiments disfortunâts e imprevedibii, che no si scugne cjatâ par fuarce un colpevul. In chest câs, però, l’avocat al contint che il contadin al varès vût di capî par timp che il so arment al deventave simpri plui ferbint, ancje par vie che chê strade e je un grum betade di int che e cjamine cui cjans. Che al savès dal pericul lu mostre il fat che al veve metût cartei che a visavin de cuistion. Chest, invezit di jessii a pro, i à lât a disfavôr, par vie che al varès vût di meti un sierai eletric dut ator.
Cumò i contadins si stan domandant ce che a varan di fâ pal avignî: sierâ dentri lis bestiis daûr di un tressadôr? Cercenâ e tressâ ducj i pascs? La sentence no dîs nuie sul gjenerâl, ma dome pal câs specific. Dut câs, jenfri i malghês si è pandude la pôre, tant che cualchidun al varès bielzà strolegât su la fin dai cjampeis in Austrie a pro di un turisim salvadi che al pretint di voltâ dut a so costrut. Cun di plui, in chest câs al à metût bec ancje il grup di pression des sigurazions, che a varan di tirâ fûr cetancj bêçs par ripaiâ i dams (ogni malghês, di fat, al è ben sigurât par dut ce che al pues sucedi intes sôs monts).
In sumis, al somee che lis vacjis e i turiscj a vedin scomençât a fâsi la vuere, e no dome in câs pençs come chel che o vin dit de Austrie, ma ancje intes nestris monts, su robis di nuie: nol è lontan che i contadins a son stâts denunziâts par vie dai sampogns picjâts intal cuel, che a impedissin ai turiscj di durmî plui di chel che al covente (salacor dopo di vê fat baldoriis e batibuis dute la gnot). E pensait, che propite pal fat che lis vacjis sassinis no vevin i sampogns, la turiste todescje no si inacuarzè di chê che i faseve cuintri par daûr!
In sumis, nus somee che, cemût che o voledin cjapâle, cuant che si trate di difindi e protezi la nestre identitât plui vere – contadine o malghese che e sedi – o i nestris valôrs plui vieris, o vedin di stâ sot di interès economics coiars, che di piês no ‘nt son.
Ae fin, mi ven un dubi: che al sedi pardabon cualchidun che al pense che i animâi si podedin inviâ cuntune clavute? Mi impensi di un canai di citât che – stant che al veve viodût lis pomis dome intes cassutis dal supermarcjât – i domandà al contadin parcè che al veve picjât i miluçs sù pal arbul. ❚
Barbara Cinausero


text:
E jere une volte, intun paisut de pedemontane, une frute che si vistive simpri cuntun mantel cul capuç, e che ducj a cognossevin tant che “Capuçut blanc e neri”, no pal colôr dal mantel (che al jere ros) ma par vie che lu veve comprât al marcjât e paiât un blanc e un neri.
La frute e viveve cun sô mari, e dispès e lave a cjatâ la none di chê altre bande dal bosc.
Une dì che la none e stave pôc ben, la mari e prepare un zei cuntune pignate di broade e muset, lu da a Capuçut e i spieghe: “Puarte ae none la broade e il muset, parcè che no sta ben e e à bisugne di sostance, ma sta atente a no jessî dal troi!”.
Cussì, Capuçut e partìs cul so zei ma, rivade tal bosc, e cjate il lôf che al tache a fevelâ cun jê. Savût che la frute e sta lant li di sô none, il lôf al cîr di fâi pierdi timp par rivâ li de none prime di jê: “Cjale, Capuçut, ce bielis rosis! No âstu voie di cjapâlis sù?”. “Rosis? E a ce coventino? Cjale li invezit ce biel cjamp di ardielut!”.
Cussì Capuçut si ferme a cjapâ sù ardielut e il lôf al rive te cjase de none, le mangje e si met sù i siei vistîts.
Cuant che Capuçut e rive li de none, si inacuarç di alc di strani:
“Ce voi grancj che tu âs, none!”
“Par gucjâ miôr!”
“Ce mans grandis che tu âs, none!”
“Par lavorâ miôr tal ort!”
“Ce bocje grande che tu âs, none!”
“Par babâ!”
La ultime rispueste e fâs insospetî Capuçut. Cun di plui, cheste “none” e veve un acent une vore strani. Cussì la frute e prove cuntun ingjan:
“E ce piel scure che tu âs!”
“Parcè che o cjapi il soreli a Barcola!”
Eh, si: il lôf al jere di Triest, ma Capuçut e jere rivade a smascarâlu.
Il lôf al tache a cori daûr a Capuçut par mangjâ ancje jê ma, stant che al è vistût come la none, si inçopede tai scarpets e al cole jù come un piruç. Capuçut e prove a clamâ un taielens par vierzi la panze dal lôf ma la badante rumene de none, che e sa fâ un pôc ducj i mistîrs, le tire in bande e e rive a tirâ fûr la none sane e salve.
Ducj insiemi a mangjin broade, muset e ardielut, e la none, par ringraciâ Capuçut, i gucje une siarpe par lâ al stadi a viodi l’Udin. Di chê dì, Capuçut blanc e neri e je cognossude come “Siarpute blancje e nere”.
E ducj a viverin furlans e contents.
Lis flabis di Bete di Spere
E DUCJ A VIVERIN… FURLANS E CONTENTS. Capuçut blanc e neri............
E jere une volte, intun paisut de pedemontane, une frute che si vistive simpri cuntun mantel cul capuç, e che ducj a cognossevin tant che “Capuçut blanc e neri”, no pal colôr dal mantel (che al jere ros) ma par vie che lu veve comprât al marcjât e paiât un blanc e un neri.


text:
«Cumò vonde! Ducj a cjase sô!» Diu si sveâ di bot dal insium, si alçà in dute la sô potence, al alçà il braç e dreçà il dêt viers la Tiere che, a chestis peraulis, e trimà e si jemplà di paniç. «Nol esist che jo o vedi fat i neris scûrs par vivi in te Afriche, i blancs [...]
Tag: Di Suald
No i j vignive iniment. La peraule e jere lì, sui lavris ma no i j vignive iniment. Al tornâ a cjalâ il disens di Tizian e dal Salviati par cjatâ un aglain biel che cul çurviel a coreve asedant e scuintiât dilunc i cuarantenûf setôrs dal so ideâl Teatri de Memorie. Ma dut al jere dibant e il “divino [...]
Immò nuje. Rabbi Jehuda Löw ben Becalel al tornâ a lei cun immò plui grande atenzion il Sefer Jezira, il Libri de Creazion. Ma chest al nol sameave cussì precîs ancje se coret te forme e te sostance: al lassave des libertâts e in chest al stave il so jessî imperfet. D’altre bande se al veve di coventâ tant [...]


text:
Mandi nono.
Mandi frute, ce âstu in chê scjate?
O ai comprât une robe bielone pal mâr: un materassin gnûf.
Cemût? No ti vadial plui ben chel blu che ti vevi cjolt di piçule?
Ma nono, a saran passâts plui di 20 agns*! Al sarà ancje sbusât.
E alore? Si podarà comedâ, no?
Ma chel chi nol è un materassin cualsisei. Al è a forme di avocado!
Un materassin a forme di avocat? Cu la toghe?
Ma no! A forme di avocado, la pome! Al è un must-have di chest Istât!
Un mastel?
Un must-have!
No mi somee une robe tant moderne par lâ ta la aghe. Forsit al jere miôr il materassin di 20 agns fa*.
Parcè po?
Almancul tu lu sglonfavis, cussì al stave sù, e cun di plui al jere un pôc fof. Suntun mastel no si sta masse comuts! E se si bute un pôc di une bande, al tire dentri aghe e al va jù.
Ma nono, ancje chel materassin chi si sglonfe!
Un mastel che si sglonfe? No lu vevi mai viodût.
Ma no mastel, nono: must-have. Si lu dîs di robis tant di mode, che tu scuegnis vêlis. “Must” al vûl dî “scugnî” e “have” “vê”: par furlan al sarès un “scugnî-vê”.
Ben, par fuarce si scuen vê un mastel: al covente simpri.
Ma nol jentre nuie il mastel! O fevelavi dal materassin a forme di avocado, che al è un must-have di chest Istât.
Ce robis! Cui aial decidût che si scuen vê un materassin, cun di plui cu la forme di une pome? Di tantis robis che tu scuegnis vê, mi somee propit la ultime. No ti coventino plui altris robis? La cjase? Pan e formadi? Alc di vistîti? Cualchi imprest par lavorâ? Une plere, un falcet, une pinze pal spolert?
Ma nono, si dîs must-have par mût di dî, al vûl dî che al è di mode, che ducj lu àn.
Pardabon? Ducj che a van al mâr cuntun materassin a forme di pome?
No propit ducj, nono. Une vore di lôr, però. L’an passât al jere di voghe il materassin a forme di fenicotar, chest an invezit chel chi.
Fenicotars, pomis… O sês propit stramps, voaltris zovins, sâstu? Ai miei timps, i materassins a vevin la forme di un materàs, dome plui piçul. E, soredut i mastei a vevin la forme di un mastel!
*Bete si sint un pôc plui zovine di ce che e je pardabon. ❚
Bete di Spere


text:
SAVÔRS E PRODOTS CARATERISTICS
La Cjargne par ducj i guscj
La cusine cjargnele no je dome une maniere di meti in armonie tra di lôr une schirie di ingredients rindintju plasevui al gust, ma e je une conte. La conte di une tiere e dai siei prodots, trasformâts in plats straordenaris dai cogos e dai chef dal puest. A nassin, cussì, i cjarsons dolçs o salâts che ogni valade e interprete a mût so, il tocj di braide, il frico tant innomenât, o ben i tancj plats che a àn come ingredients di fonde foncs e jerbis di cjamp, dispès compagnâts cuntune biele fete di polente fumante. No stait, alore, a dismenteâsi di lâ a mangjâ tai locâi tipics di Damâr, Cjavaç, Tumieç e Vergegnas lis specialitâts cjargnelis, risultât di ingredients gjenuins e saurîts, o ben di comprâ tes buteghis e tai atelier gastronomics la grande varietât di prodots di latarie e robe insacade, lis marmeladis, la mîl e i dolçs dal puest.


text:
Par milions di feminis di cjase tai Stâts Unîts e in Australie, cheste siore bionde e ligriose e je la muse dal mangjâ talian: presentadore di une fortunade trasmission televisive che e insegne a fâ di mangjâ e e spieghe i nestris prodots, autore di best sellers (plui di un milion di copiis vendudis ator pal mont), proprietarie di une ventine di nomenâts ristorants ae mode (massime te «stilose» New York) e coghe «star» clamade a fâ di gustâ par cenis di «vip» internazionâi (ancje par Pape Ratzinger, concuistât cun plats sempliçs de tradizion mitteleuropeane, come craut e strudel).
Un vêr e propit imperi, chel che e à savût meti adun la siore Bastianich, di cualchi an judade ancje dal fi Joseph intune vere e proprie holding internazionâl (lui, in particolâr, al à la sô base operative a Galian di Cividât, dulà che al cure une vigne di 32 etars, votade a produsi vin di ecelence di proponi tai ristorants di famee).
Un imperi nassût e tirât sù dut su la passion, su la voie e sul snait di savêsi meti in zûc, simpri cuntun voli zirât viers la sô tiere mari, il Friûl e la Istrie.
Nassude a Pola tal ’47, la siore Lidia e à vivut il drame di jessi une piçule profughe, prime tal cjamp di smistament prontât dulà che e jere la orende Risiere di San Sabba, e dopo emigrade cu la famee in Americhe, par cirî di tornâ a fâsi une vite.
E tal gnûf continent, la zovine Lidia e à savût incjarnâ un esempli vivent dal «American Dream»: un miscliç de proprie origjinalitât culturâl e de filosofie americane de impreditorialitât, vâl a dî il partî di une idee par fâle deventâ un lavôr, e fintremai une grande oportunitât di «business».
La grande fuarce di siore Lidia, di là de sô volontât ben plantade e dal so talent evident tant che divulgadore, e je forsit stade il fat di jessi cressude in Americhe, tal sens che e cognòs ben il so «target». E sa ben, par esperience direte, che i Americans a son abitudinaris, leâts ai lôr «hot dogs» al «barbeque», ma che a àn ancje une grande fam di culture e di storie. Cun cheste consapevolece, e à capît che jessi une di plui a «contâ ricetis» no jere la vie, ma che invezit dedicâsi a spiegâ prime di dut lis carateristichis des materiis primis, la lôr storie, la lôr origjin gjeografiche, al podeve jessi chel di plui che al coventave par sfondâ sul marcjât. E il marcjât i à dât reson…
Di sigûr, considerant la culture medie dai Americans, dificil proponisi tant che «Friulan Food», e la siore Lidia e à capît ben la necessitât di presentâsi plui in gjenerâl tant che «Italian food». Dut câs, ancje se e à slargjât il discors a un panorame plui peninsulâr, tal so cûr e je simpri ben presint la cusine de sô «patrie», i plats de tradizion mitteleuropeane li che si base la cusine furlane. Tant di podê rilevâ cemût che, in dì di vuê, la regjon F-VJ e je daûr plan a planc a cjatâ riscuintri tant che identitât autonome tal panorame dal mangjâ talian – «Il Friûl al è tra lis regjons plui preseadis, si poste al cuart/cuint puest», e à vût mût di dî intune interviste al gjornâl de Confidustrie di Udin (Avrîl dal 2010, interviste a firme di Paola Del Degan).
E par cheste afermazion di autonomie dal F-VJ sul plan culinari, dal sigûr la siore Bastianich e à contribuît un biel pôc, metint tai siei menûs plats de nestre tradizion (jote, goulash, frico, broade, polente, jerbis di cjamp e, massime, il nestri vin), fasintju deventâ di fat plats di mode.
Si pues cussì dî che la siore Lidia si è concuistade la nomee di ambassadore dal mangjâ talian. Une ambassadore che e à, dut câs, une passion particolâr pai «nestris» prodots. Une robe che si à di jessi plui che braurôs…
Par savê di plui: www.lidiasitaly.com
Margherita Timeus
CULTURE – CUSINE. Lidia Bastianich............
Par milions di feminis di cjase tai Stâts Unîts e in Australie, cheste siore bionde e ligriose e je la muse dal mangjâ talian: presentadore di une fortunade trasmission televisive che e insegne a fâ di mangjâ e e spieghe i nestris prodots, autore di best sellers (plui di un milion di copiis vendudis ator pal mont), proprietarie di une ventine di nomenâts ristorants ae mode (massime te «stilose» New York) e coghe «star» clamade a fâ di gustâ par cenis di «vip» internazionâi (ancje par Pape Ratzinger, concuistât cun plats sempliçs de tradizion mitteleuropeane, come craut e strudel).


text:
I esperts a disin che la religjon e à tacât a cjapâ pît cuant che l’om si è sistemât tun lûc stabil e li al à sistemât ancje i siei muarts. Cence volê ridusi dute la religjon a une dimension cimiteriâl, al è evident che la cuistion di fonde e reste simpri chê de muart. Se la muart e je la ultime tape e la fin di dut, o dome la ultime tape di chest mont e la fin di chest nestri mût di esisti. Tal prin câs, il nestri timp ca jù al è un segment fra un sium e chel altri, in pratiche fra un nuie e chel altri. Tal secont câs, il nestri timp al è un tocut di une linie cence cjaveç e cence fin, come Diu.
Cheste domande se fasìn ancje par nô ma soredut pai nestris muarts. Il lâ a cjatâju, il fevelâ cun lôr, il fâur une sepulture o une cuninarie o adiriture un monument al è un segnâl che nô, in cualchi maniere, o sin convints che a vivin. Par tant, o cirìn di vê contat cun lôr e di onorâju. Ma cemût si onorino i muarts? Dome tal cimitieri?
Il gno vecjo plevan di Vençon al diseve che, se si à voie di lei bausiis, si à di lâ a lei lis lapidis. Po stâi che al esagjeràs ma une ponte di veretât le veve. No si pues spiegâ altrimentri dut chest corîr di rosis veris o matis, a cjars, cuant che si sa che ai muarts no puedin zovâur e che plui di une volte a son un tentatîf ilusori par parâ jù debits reâi.
In Cjargne o vevi une femine che, a pene rivade sul plaçâl di sant Martin, e slungjave la man viers dal cimitieri come a sbrovâ une recuie. I plui perfits a disevin che i faseve segnâl al om di stâ li e di no riscjâsi a tornâ a cjase. Parcè che a vevin cavilât fin la ultime dì.
L’afiet al è simpri bon. Ma al è miôr palesâlu cuant che al pues zovâi a la persone interessade. Pa la cuâl, une preiere e vâl plui di une rose ma un at di umanitât, une cjarece, une bussade dade in vite e vâl plui che no cincuante cuintâi di rosis strucjadis sul tombâl. E une peraule sgambiade di vîfs e vâl plui di dutis lis tabaiadis fatis denant di une lastre glaçade di marmul.
E il tignî vierte la cjase, lavorade la tiere, vive la culture, sflandorose la fede al vâl plui che no dutis lis corsis tal cimitieri. Il vanzeli al dîs che “Diu nol è un Diu di muarts, ma di int vive” (Mt 22,32). Par chel, o dîs che i muarts si ju onore cuant che a son vîfs e soredut vivint. Un popul che al vîf dome tal cimitieri o dome di memoriis o dome cjalant indaûr nol onore i muarts ma ju umilie, parcè che al fâs capî in pratiche che lôr no àn lassade nissune ereditât e no son stâts bogns di tirâ sù une gjenerazion daûr di lôr e degne di lôr.
Jo o pensi ai muarts come a une mari che e met a durmî il frut. Cuant che lu à taponât ben, e distude la lûs, e lasse la puarte in sfrese e si aprofite par fâ lis voris e par parâ indenant la barache.
A proposit dal afiet ingrumât par cuant che nol covente plui, mi àn contât il câs di un vieli, muart dopo cinc agns di infermitât. Il fi, che nol veve mai vût timp di vignî a vierzii la puarte, al à telefonât di spietâ, che al voleve viodilu pe ultime volte. Ma la int e jere za denant de buse e lui nol jere inmò no rivât. “Che al spieti, siôr Santul, che al è ancjemò a Tumieç”. Ma il plevan, alçant la vuadule da la aghe sante, al à berlât: “Dentri, dentri! Si ven a viodi di vîfs e no di muarts!”. Come che al dîs il vanzeli.
Onorìn la muart cu la vite. E je la uniche maniere par no vê un cimitieri dentri e un, plui penôs, di fûr.
Cirint lis Olmis di Diu n. 3 pagj.14
PRE ANTONI BELINE
IL FERÂL. Un Diu dai vîfs, no dai muarts............
I esperts a disin che la religjon e à tacât a cjapâ pît cuant che l’om si è sistemât tun lûc stabil e li al à sistemât ancje i siei muarts. Cence volê ridusi dute la religjon a une dimension cimiteriâl, al è evident che la cuistion di fonde e reste simpri chê de muart. Se la muart e je la ultime tape e la fin di dut, o dome la ultime tape di chest mont e la fin di chest nestri mût di esisti. Tal prin câs, il nestri timp ca jù al è un segment fra un sium e chel altri, in pratiche fra un nuie e chel altri. Tal secont câs, il nestri timp al è un tocut di une linie cence cjaveç e cence fin, come Diu.


text:
La mame Angelica Lubian e cjante
une dediche plene di amôr e di sperance
I l 26 di Jugn dal 2021, Angelica Ai 26 di Jugn dal 2021, Angelica Lubian e à publicât il singul “Il tuo nome (oggi è per sempre)” dedicât a so fi Noè, a un an che al è nassût. Une date particolâr pe artiste udinese, che di un sium e di cualchi note scrite sul telefonut e à metût dongje une cjançon che no si pues dismenteâ, plene di sperance e di amôr.
◆ La artiste e à condividût la novitât de jessude dal singul su lis sôs pagjinis social, publicant tocs di video estrapolâts dal videoclip de cjançon e scrivint: «Une sabide di Invier, intant che tu mi cressevis dentri, une onde di peraulis mi à savoltade tal cûr de gnot. O ai subit cjapât note, tal cjalt sot des cuviertis, cu la lûs frede dal telefonut.
◆ Po, une dì il mont al è cambiât. E tal mieç di une pandemie globâl, chês peraulis a son deventadis musiche.
◆ Il to papà e jo, cuntun butulut tal panzon, o vin metût dongje e regjistrât tal salot di cjase un aboç di chê che e sarès deventade “Il tuo nome (oggi è per sempre)”, la cjançon che e je une fotografie dal spietâ un frut e de maravee de nassite, o ben “… ad occhi chiusi e braccia aperte”, cuant che si da acet a une gnove vite. Ai 26 di Jugn dal 2020 tu âs sielzût che al jere il moment di vignî al mont, e la dì dal to prin complean e je la date che o sielç jo par fâ cognossi al mont la mê cjançon par te, Noè.»
◆ Insiemi al singul, che za al comôf, Angelica e il so om à an produsût un video cun dentri un collage di fotografiis e di filmins de famee, dal piçul Noè e de artiste cul panzon.
◆ No stait a pierdi i apontaments cun Angelica Lubian, cui siei progjets Peekaboom e Orsetti Chiacchieroni. Tantis novitâts e un gnûf album à son prossims. Intant stait daûr sul so sît AngelicaLubian.com, su la pagjine Facebook facebook.com/AngelicaLubian e cjalait i videos su Youtube youtube.com/AngelicaLubian. ❚
::::::::::::::::::::::::::::::::::::::::::::::::::::
Biografie
Angelica Lubian, cjantautore, musiciste e insegnante di cjant, fin di piçule e vîf di e pe musiche. Si è fate cognossi su la sene musicâl ai 24 di Otubar dal 2008, cuant che e à publicât l’album “Conservare in luogo fresco e asciutto”. Di chel moment, la artiste no smet di stupî il so public pe so vôs e pe musicalitât carateristiche, ma ancje pe sô presince e pal so traspuart sul palc. Si è esibide in plui di cuatricent concierts in dute Italie, condividint la sene e vierzint i spetacui di artiscj talians e internazionâi. Par nomenânt cualchidun: Gianni Morandi, Ron, Niccolò Fabi, Edoardo Bennato, Eugenio Finardi, Peppe Barra, Biagio Antonacci, Anastacia, Tom Verlaine, e Kaki King.
◆ E à puartat lis sôs cjançons intes arenis, intai teatris nostrans e tal forest, e tra i siei singui plui impuartants o ricuardìn i tocs “Nosferatu”, “L’oroscopo del giorno”, “Pur che se ne parli” e par inglês “Counting sheep” e la live-cover di “Always on the run” di Lenny Kravitz. I albums che a puartin la sô firme a son “Conservare in luogo fresco e asciutto”, dal 2008, “Morso dopo morso”, dal 2011, e “E che Dio ce la mandi buona”, dal 2016.
◆ Te sô cariere e je stade finaliste e e à ancje vinçût ricognossiments preseâts tant che il Premi Pigro, il Premi Fabrizio De André e il TEDx Music&Art Project.
◆ Tal 2014 al nas il progjet Peekaboom, che al cumbine la vôs esplosive di Angelica cul liron e cu la eletroniche di Simone Masina. Tal 2016, la artiste e zonte a ducj chescj impegns un gnûf progjet – insiemi cul cjantautôr e so om, Matteo Canciani – dal non Orsetti Chiacchieroni, cun tocs dai doi artiscj intun mix pop eletronic acustic. ❚
ART TAL TAC. “Cui voi sierâts e a braçs vierts” al è nassût il piçul Noèservizis di Moira Pezzetta
La mame Angelica Lubian e cjante


text:
Curiosant tra une preiere e chê altre…
Ancje se un al è une persone di intense religjositât, no si pues pratindi che al prei fin che i vegnin lis vissiis te bocje. Al scuen fermâsi ognitant a tirâ flât e a cjalâ ator, in Sante curiositât. No vin di dismenteâ che i lûcs de devozion popolâr no dome a son metûts tes posizions plui bielis, ma a son arcjis di art piçule e grande. Al mertarès lât a Sant Jacum ancje se si è ateus; par viodi il puest, la basiliche, i palaçs, lis contradis, i colôrs des pieris imboreadis dal soreli che al va a mont. E po statuis, altârs, figurazions… Une robe straordenarie. Par ricjece, par varietât, par armonie tra mont sacrâl e profan. Il cûr de citât, di dimensions vivibilis come grandece e come int, al à la basiliche, il palaç dal vescul e chel dai cjalunis, la universitât, il palaç de aministrazion civîl, il ‘seminari, il convent di Sant Francesc, l’ospizi pai pelegrins, trasformât in albierc di lus, l’istitût pe lenghe e pe culture galiziane, i cuartîrs dal marcjât, dai mistîrs, lis stradis che a rivavin i pelegrins, lis glesiis, lis buteghis, ma dut armonizât, cence contrascj e cence sfuarçaduris. La soste e je stade curte, une sere e une dì, e in plui al jere un frêt cancar. Par chel o ai preferît gjoldimi la glesie. Grande, biele e devote. Mi soi passût a cjalâ la grande statue, dute rivistide di aur e di arint, par onorâ l’apuestul e salvâlu de devozion esagjerade de int, che e voleve puartâlu vie, un tocut parom, di memorie. E je usance di cjapâ il sant a bracecuel, pardaûr. Ancje jo lu ai strent, domandant che mi strenzi ancje lui, me e la int che o puarti simpri tal cûr par dovê e par brame. O ai venerât la casse indorade de cripte sot dal altâr, là che a saressin lis sôs relicuiis, inluminadis di une grande stele. Come che o ai dit, no mi à passât pal cjâf di domandâmi se a jerin propit i vues di Sant Jacum, dal moment che i vues no zovin nuie, nancje chei dai Sants. Tor ator dal altâr a son lis capelis, cun tal mieç la puarte sante che si vierç tal an Sant, che al scjât ogni volte che ai 25 di Lui al cole di fieste. Il prossim an Sant al sarà dal ’99 e a stan za preparantsi e preparant. Ma la capele che mi à plasût di plui e je stade chê cul tritic de Madone cul frut, Sant Jacum e un altri Sant. Un altâr dal ‘300, di une umanitât e spiritualitât che no si pues contâ. La Madone e à doi puntinuts lusints tal mieç dai voi e al somee che ti cjali fis. O ai pensât che no pues jessi brute la muart se tu âs doi voi cussì dolçs e umans che ti cjalin. Ce che o paiarès a tornâ a viodi chei voi!
Tra tancj altârs e altaruts e statuis e capelis, a ‘nd è une riservade a la adorazion e a la preiere personâl, come te catedrâl di Barcelone. E je la capele di Crist agonizant. Tal mûr a àn sgjavât come une grote, là che il Signôr al sude sanc e l’agnul al cîr di confuartâlu. Une robe che mi à impressionât a son i sfueuts che la int, di ogni etât, e met tes sôs mans in preiere e intun zeut poiât sul plan dal altâr. Ognidun che al à une domande di fâ, un probleme che lu tormente, une gracie che i covente, le scrîf tal sfueut e le met tes mans dal Signôr come se la gracie le domandàs lui. Intun altri altâr di cheste capele al è ancje un Bambin di Praghe, cu la tunicute blancje, la cotulute ricamade sot de tonie e lis scarputis. Ma la robe plui biele e je la muse di chest bambin: gras e taront come un dindi e cuntune cjavelade nere piês de zoventût che si viôt ator pes stradis. Ti vignive di piçâlu, di tant che al jere tombul e ninin. O ai vût gust di viodi, a diestre e a çampe de capele maiôr, une femine e un om, cun tant di non: Marie di Salome e Zebedeo, la mari e il pari di Sant Jacum. Par dî che ancje i sants a nassin come ducj e che la prime scuele di sapience e virtût si le à in cjase. Une clamade o mission prime che Crist al clami e al mandi. Se o fos un artist o un poete o fevelarès come che al merte dal puarti de Glorie, cu la colone de vite là che si va a meti la man. A fuarce di meti mans, a àn fate la buse. Di fat si jentre tal marmul cun ducj i cinc dêts. Al è li che si domande lis trê graciis che dopo Sant Jacum al sielç la plui adate. Jo o ai metût dome i trê numars, parcè che nancje jo no sai di precîs ce che propit al covente pe mê anime e pe mê vite e no ai volût cori il riscli di fâ come la canaie, che e strace une ocasion uniche par domandâ un gjelât. Adalt a son figurâts i profetis e i apuestui e plui in alt ancjemò, a corone, i 24 viei de Apocalìs cui struments musicâi in man. Une armonie di storie, di art, di significazion, di simbologjie, di misteri. Chês statuis a son masse bielis par no jessi umanis, ma a son masse spirtuâls par no jessi divinis. I pelegrins, cjatantsi dopo des traversiis e dai pericui dal viaç, denant di dute cheste sante compagnie, a scugnivin pensâ di jessi rivâts in paradîs, di jessi za in glorie. I turiscj pelegrins a restin impressionâts dal botafumeiro, il grant turibul che al ven tirât cu lis cuardis e fat zirâ par aiar dilunc fûr de navade. Une usance nassude forsit par resons igjenichis, cun tante int che e rivave tes sagris di ogni bande e in ogni stât e condizion, che dopo le àn fate deventâ la grande atrazion. Di fat o soi convint che, cuant che a tachin a tirâ chest turibul, la int e je tant intente a cjalâlu che a podaressin puartâ vie ancje Sant Jacum. Mi è vignût tal cjâf un fat, viodût a Salzburg. Dongje de puarte grande de catedrâl al jere un om cuntun organet a vendi planets. E i planets ju tirave fûr une simiute. E je rivade une sdrume di turiscj americans e, a pene viodude la simiute, a àn dismenteât catedrâl, Mozart e dut il sflandôr dal Sietcent. Ducj in file a spietâ cun pazience di jessi fotografâts dongje de simiute. Des glesiis che o ai viodudis in chest pelegrinaç, o disarai che te Sagrada Familia e sul Tibidabo no si preave; te catedrâl di Barcelone si jere invoiâts a preâ, soredut te capele dal Crist di Lepanto; te basiliche di Sant Jacum si scugnive preâ. Anzit si podeve ancje stâ li cence dî nuie. A preavin cun te e par te i claps, lis statuis, la memorie e i secui.
pre Antoni Beline
CULTURE – I CLASSICS – 19. SANT JACUM, LÀ CHE AL FINÌS IL MONT............
Curiosant tra une preiere e chê altre…


text:
LA STILOGRAFICHE DI MARCHET a cura di William Cisilino
“Chi ci libererà dalle liberazioni?”, si chiede con amara ironia il Marchetti, in questo scritto sulla retorica nazionalistica italiana di settant’anni fa. “Ancora nessuno”, verrebbe da rispondergli oggi. L’ultima testimonianza di quanto in Italia sia ancora in voga il nazionalismo più becero, è una miniserie televisiva andata in onda qualche settimana fa sulla RAI, intitolata “Il Confine” e ambientata durante gli anni della Grande Guerra. Un guazzabuglio di errori storici e geografici, il tutto condito in salsa italiota, dove gli austriaci rappresentavano il male assoluto e tutti i soldati italiani andavano allegramente al massacro contro il “barbaro invasore”. I fatti sono andati molto diversamente, come dimostra molta letteratura storiografica e anche qualche bel film (uno per tutti: “Uomini contro” di Francesco Rosi). Soprattutto, la storia dei conflitti non va mai banalizzata o contenuta entro schemi di tipo nazionale. Insomma, bisognerebbe studiare molto di più. Ma questo, probabilmente, costerebbe troppa fatica a certi sceneggiatori, complice un pubblico ormai da tempo narcotizzato.
Un brut vizi al à simpri vût il lengaç dai nazionaliscj di ogni paîs e di chei talians prin di ducj: il vizi di robâ peraulis ae liturgjie religjose par invuluçâ dentri di lôr la mercanzie pulitiche. Redenzion, Riscat, Risurezion, Martueri, Batisim di sanc, Fede, Olocaust, Liberazion, Valôrs Spirituâi e vie indenant, a son peraulonis gruessis e scuasi simpri falsis, co si trate di fats che a àn la lôr misare lidrîs e la lôr spiegazion tes ambizions dinastichis, tes infatuazions, tai calcui dai mistirants di pulitiche o te disperazion di cui che si è masse esponût cuintri i parons.
Par chel dute la leterature taliane dal “Risorgjiment” e finìs cul fâ nausie ancje a cui ch’al à il stomi di lamarin. O podaressin acetâ cheste storie di vuerutis mâl comandadis, di insurezions mâl praparadis e ladis simpri strucjis, di trucs diplomatics, se nus vignìs presentade cu la sô vere muse, cu lis sôs mutivazions economichis, sociâls o sintimentâls, tes sôs veris misuris, cui siei fai e cui siei risultâts, come un zûc di interès, di bramis, di contrascj, di fanatisims: come che si presente la storie di cualunche altre nazion. Ma no: ogni pas di teren ocupât al è “liberât”; ogni barufe cuintri la polizie e je un “eroisim”; ogni impresute armade une “epopee”; ogni cjâf scjaldât un “apuestul”; ogni disgraziât capitât tes sgrifis de magjistradure un “martar”...
Cheste nomencladure e je aromai consacrade de tradizion retoriche, e Di’ uardi a bandonâle par doprânt un’altre plui sclete: al sarès un tradiment, une blesteme. Cussì no son plui lis ideis che a crein lis peraulis, ma lis peraulis che a àn il compit di creâ lis ideis. Ma il timp des mitologjiis al varès di jessi finît. Vino di dâ une cjalade ae nestre storie, ae storie dal Friûl? A son capitâts i prins abitants - euganis? venits? - poben, e je une robe tant lontane: insediament. A son vignûts i Carnics: invasion. Parcè? I romans ju àn fruçâts; liberazion. Cemût? A rìvin i Langobarts: ancjemò invasion. Po i francons: concuiste. Mancul mâl! Dopo, i patriarcjis: apostolât o ricostruzion? Mah! Po dopo, Vignesie; eh, liberazion, dal sigûr. Po’ dopo Napoleon: altre liberazion. Cjampfuarmit: tradiment, mercimoni! Po l’Austrie: sclavitût. Il Corantevot, une scalmane che nissun capive dulà che al veve di rivâ: epopee. Il Sessantesîs, un regâl de Prussie a l’Italie: redenzion.
Il nûfcent e disevot: il Friûl Orientâl al à batût - gjavant cuatri di lôr - cu l’Austrie cuintri i talians: altre redenzion. L’ultime vuere: une babilonie che no si sa di ce bande cjapâle, finide cuntune roseade sui cunfins: il brigantesco diktat. Etc. In paraulis puaris: il solit brut distin di une regjon di cunfin tra diviarsis nazions dutis armadis di gramulis; la disdete di une situazion gjeografiche danade: come la Alsazie, come la Polonie, come la Transilvanie... nuialtri. Chê e je la realtât di îr e di vuê. Triest si è svilupât, dopleât, al è deventât une citadone grande, siore, plene di vite sot da l’Austrie, sot di un ordenament ch’al jere une vore miôr di ducj i guviars talians dai ultins doi secui. - Ma al jere un guviar forest... -
Poben, fasìnle buine cheste reson e fasìn buine la brame dai iredentiscj di vê un guviar no forest; ma un guviar almancul tant sapient di chel di prime, e no une baraonde di burocraziis, di camoris, di cjastronadis, di prepotencis, di tassis e di inerzie comerciâl come chê che i à puartât la “liberazion”.
Liberazion di ce? Dai pulizais crauats? Cui ju viodeve? Des forcjis? In cincuante agns a’ndi jere stade implantade une sole: chê di Oberdan, che al veve fat di dut par che lu picjassin, persuadût che il so cadavar al sarès stât la bombe atomiche dal imperi di ’Sef dal Gjes. E cussì, pôc sù pôc jù, il Friûl fintremai al ’66 o fin al ’18. Noaltris no vaìn l’Austrie, dal sigûr; ma o vaìn l’insipience dai liberadôrs che nus àn fat stâ une vore piês di prime. E cumò nus capite une liberazion ad an: il ’18 nus à finît di liberâ dai mucs; la Marce di Rome nus à liberât dai soversîfs; il 25 di Lui nus à liberât di Mussolini; i aleâts nus àn liberât dai naziscj e dai republichins; il 2 di Jugn nus à liberât de monarchie; i comuniscj a àn di liberânus dal Pape e dai aleâts... Crôs di Diu, e cui nus liberaraial des liberazions?
Giuseppe Marchetti


text:
Rosis dal orient01 di Zenâr 2006
Un nuviçâr al è simpri un fat romantic, poetic. Di fat tante int, che no bute une lagrime tun mortori, tune gnoce si met a blecâ come pioris. Ma cheste volte il câs propit al mertave dute la nestre partecipazion. Pal nuviç, un brâf zovin ch’al vignive de capitâl dal Friûl, ma sore dut pe nuvice, Indu. E za chest non al varès di fâ dreçâ lis orelis. Ma lis dreçarês ancjemò di plui se us conti i nons di chês altris sûrs e la lôr storie. A son, in rie, Sindu, Bindu, Indu, Manju e Renju. A son rosis che a flurissin tal nestri piçul zardin, ma no son nassudis chenti. A vegnin di lontan, dal orient. Dal Kerala, in Indie. A son rivadis chenti dal 1990, puartadis di doi agnui che a volevin viergi la lôr cjase e il lôr cûr a cualchi creature che no veve chestis esigjencis naturâls e fondamentâls par cressi in sanitât e in serenitât.
Elci e Silvana a son partîts dal ocident pal orient, a l’incontrari dai remagjos, par cjatâ une creature di adotâ. Rivâts li, la scorte e jere finide. A jerin disponibilis dome dôs frututis magrulinis e spauridis, che i responsabii no volevin dividilis. A vevin patît za vonde. Il pari al jere muart di incident e la mari e jere muarte di malatie, lassant un nît cjamât e disperât. I miei doi parochians si son dits: Là ch’al sta un, a stan ancje doi. E a son rivâts dongje cun Manju e Renju. No stoi a dîus i compliments e lis benedizions de int tai confronts di doi zovins cussì gjenerôs. Ma, come in dutis lis storiis bielis e brutis, no jere finide li.
Tornant da l’Indie, i gnûfs gjenitôrs a vevin puartât un pac di fotografiis, ancje di memorie pes frutis. E lis frutis, cuant che i gjenitôrs no lis viodevin, a tiravin fûr une fotografie là ch’a jerin i lôr compagns di sventure e cul dedut a pontavin lis musutis daûr de filiade. Une muinie indiane di Taresie di Calcute, fate vignî di Udin, e je rivade a fâsi rivelâ il segret: lis trê musutis che lôr a segnavin cul dêt a jerin lôr sûrs. Ur vevin dit di tasê e di no vaî, se no a saressin restadis lajù. Sorprese, spavent, preocupazion. Par un lamp. Cuant che mi àn domandât un consei, ur ai rispuindût: O savês za ce che o vês di fâ, ma jo no us al disarai par mai. E je une decision masse grande. Tal gîr di pôc timp a son rivadis sù ancje chês altris, jemplant la cjase di vite, di lavôr e di fastidis come ogni famee grande.
Ma se grant al è stât il lôr cûr, il Signôr si è mostrât ancjemò plui grant. Ur à dât cinc perlis raris, cinc frutis sanis e bravis, che si son adatadis cence fadie al nestri mont. Il paîs al è stât bon cun lôr come che lôr a son stadis viertis cun nô. No si sa di malegraciis di sorte. Che anzit a fasevin lis garis par vêlis in companie. Lis ai batiadis, metudis di comunion e ancje fatis vescolâ. E cumò a son za prontis par meti sù famee. L’an passât si è maridade Bindu, cun Jerry di Gnespolêt, vistude cul sari che e semeave une principesse indiane. A àn za une frutute, Matilde, che ju ten sveâts. Cumò si è maridade Indu e si è trasferide in citât. Nol larà vie trop che ancje chê altris a cjaparan il svual e la cjase di Elci e Silvana e tornarà cidine, ma cheste volte plene di afiets e di nevoduts, di merits e di consolazions. E la storie e va indenant cun altris rosis, nassudis di chel amôr ch’al unis e al complete popui e culturis diferentis. O varin il meracul di frututs ch’a puartaran in regâl al nestri Friûl e al mont la sapience e profonditât mistiche da l’Indie unidis cu la concretece furlane, spieli stralusint che dome tal amôr si po vê une rispueste a lis tantis contradizions e cuintriposizions di vuê.


text:
22 maggio 2010
La nassite de peraule Motâr
Sul sît de Bikerfest e je dute la spiegazion:
"Cualchi volte si domandisi cui e cemût che al à dât vite a alc che prime nol jere. Al vâl ancje pes peraulis gnovis, che no simpri a àn di jessi inglesisims, anzit. Us conti cemût che e je nassude la peraule “Motârs”, intune ostarie dal Friûl culinâr, une sere di un cuart di secul indaûr.
Al jere Avrîl dal 1986, cuant che un trop di zovins amîs motocicliscj furlans “a american vie” (si jere definîts cussì ta chê volte) a volevin fondâ un gnûf club e creâ un gnûf steme di meti sui lôr gjilè di moto. Il club che a jerin daûr a molâ si clamave Free Eagles, la sede dai incuintris e jere la ostarie di Sant Liseu a Maian. Ta chest gjenar di club si voleve ri-formâ, simbui e nons plui di mode tal nord Europe e in Americhe a jerin menaçôs e agressîfs e no vevin il consens di ducj i presints ta chê enesime riunion dal vinars di sere te gnove sede: il bar “Le Vecchie Carceri” di Sant Denêl. I presints, di oris e di dîs, a cirivin di gnûf un non e un simbul che ju rapresentàs, par jessi identificâts miôr in viaç, massime tal forest, in Gjermanie.
Cun me, a jerin Francesco e Flavio di Cjistierne, Mauro di Sant Tomâs e Michele di Cjistierne (che magari cussì no, nus àn lassâts), Claudio e Franco di Susans, Massimo di Codroip, Innocente di Sant Salvadôr, Paolo di Pordenon e infin Jerry di Rivis Darcjan, che, a un biel moment, strac e sustât al salte fûr: “clamìnsi Motârs e che e sedi finide”! Si sin cjalâts in muse e o vin capît che, se cheste peraule par inglês si voltave come “Bikers”, par spagnûl e jere però “Moteros” e par francês “Motards”; il leam al jere e ancje il simbul al jere facil di cjatâ: la aquile, il steme araldic dal nestri Friûl. Nissune ostentazion, severitât o tristerie dentri, ma dome serietât, autonomie e voie di fâ cognossi un moviment Biker seri ancje in Nord Italie: e nascevi i Motârs ma ancje une peraule gnove. Al jere ideâl par cui che al cirive un simbul no banâl ma di caratar, che ju caraterizàs tai viaçs luncs tal forest e tal nord Europe dulà che a vevin une vore di amîs. Al jere gjeniâl te sô semplicitât, al plaseve a ducj e la votazion e fo un piçul plebissît."...
Par savê il rest, lait a lei fracant chi
1 commento:
-
-
Trentequatros ans e un mes fa... ce timps, ce bielece, o vevi une Gilera Saturno e ancje se no eri des vuestris bandis, lis cuelinis, insomme, mi sentivi motar tal spirit e tal cur a Udin.
Duncje: Viva i MOTARS di dut el mond e soredut chei de Aquile Furlane. Mandi
ps - chì o cjatais un scoop del San Francisco Chronicle http://www.riaprireilfuoco.org/blog/?p=348
- 23/5/10 07:46


text:
Puriessim
Home Trois Troi Furlan Cuarte tape Puriessim
Castelmonte - Masarolis
Località attraversate
A Puriessim si conte che, tant e tant timp indaûr, il paîs no si clamave cussì, al jere dome che une piçule vile fûr Cividât cence non.
Al sucedè che un an e fos une infestazion di pulçs, ma no i solits pulçs: a jerin une vore e tant ferbints. I abitants no rivavin a lavorâ, a mangjâ, a durmî cun trancuilitât. Alore a àn decidût di cjapâ un grant sac e ti racueiju ducj li dentri.
I àn metût tant timp, ma a son rivâts. A àn leât ben il sac e lu àn traspuartât dongje dal cjistiel. Passât cualchi dì, però, i pulçs a àn tornât a scomençâ a tormentâ la int.
Alore doi di lôr a son lâts fin sul cjistiel par verificâ che no si fos viert il sac. Leât al jere leât, sbûs nol veve, cussì a àn pronunziât la frase famose: ”E pûr, jessin” (epûr, a van fûr). Di li, si dîs, al è vignût fûr il non di Puriessim.
Steme comunâl
di Cividât
Castelmonte - Masarolis
Località attraversate
Steme comunâl
di Cividât
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Zovin cjantautôr cjargnel al à regjistrât il so prin disc solist, Conte Flame, tal 2015. Al à scomençât a ’sunâ la ghitare di bessôl e ’tal è restât inmagât de musiche popolâr cognossint prime Lino Straulino e po Giulio Venier. Si svicine ancje al bouzouki e al colabore cun Massimo Silverio, scrivint cun lui cjançons a cuatri mans. Al è di pôc vignût fûr il so secont album che al à cjançons plui elaboradis di chês prime, scritis par furlan e par talian.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Te suaze de cuinte edizion de Fieste Ladine (a San Denêl dai 28 ai 30 di Avost) e je stade proponude une cunvigne une vore interessante e magari cussì no, forsit pe scjarse promozion, cun masse pocje int a sintî contâ lis esperiencis a rivuart de «Culture popolâr e ricercje antropologjiche in Friûl e intes Comunitâts ladinis». A àn puartat il lôr contribûts Stefan Planker diretôr dal Museum Ladin Ćiastel de Tor di San Martin di Badie, Fabio Chiocchetti diretôr Museo Ladin de Fascia, Monica Tallone pal cda dal Museu Cjargnel des arts popolârs Michele Gortani di Tumieç, Carmen Metus che e je une des curadoris de sezion didatiche dal museu «Cjase Cocèl di Feagne, l’avocat Formentini curadôr dal Museu de Civiltât contadine tal Friûl imperiâl e Carlo Venuti diretôr dal Museu dal Teritori di San Denêl (il Museu Cjase Clautane nol à podût jessi presint).
GNOVIS NORMIS_ Il moderatôr Stefano Morandini, responsabil pe Universitât di Udin de Ricercje tal Museu de vite contadine «Cjase Cocèl», al à viert i lavôrs ricuardant che dome dal 2001 i bens Demoetnoantropologjicsmateriâi (DEA) a son stâts metûts tant che «bens culturâi» sot des competencis des Sorintendencis. Al à fevelât des normis che a diviers nivel a tutelin il patrimoni imateriâl, la prime di chest gjenar in Italie e je stade aprovade de regjon Lombardie tal 2008 e la regjon Friûl-Vignesie Julie cu la leç n. 10 dal 2008 e à fat buine la nassite dal Istitût Regjonâl pal Patrimoni culturâl che al cjaparà il puest dal Centri di Catalogazion e Restaur di Passarian. Cheste iniziative regjonâl e je viodude cun sperance dai adets ai lavôrs par vê cussì un Ent di riferiment cun personâl, struturis e competencis specifichis che dispès tes Sorintendencis a vegnin cuviertis di storics dal art e archeolics. Juste par taponâ chestis mancjancis te Universitât di Perugje e je nassude chest an la prime scuele di Specializazion in Bens DEA.
LIS DIFARENCIS CUI LADINS_ Ce che al è vignût fûr vie pe cunvigne e che al marche la diference jenfri la realtât ladine e chê furlane al è che te prime si lavore une vore su la lenghe e la identitât e fintremai a vegnin proponûts pacuts turistics cun cors di lenghe ladine che a àn vût un bon sucès. Une vore fuart il leam cul teritori e la identificazion che la popolazion stesse e à cun chescj spaziis espositîfs; sì che duncje il museu fat pe comunitât e no dome su la comunitât, li che si conte la vivarositât dal patrimoni linguistic peât cun di plui a contis e liendis che al permet di disvilupâ leams cun artiscj, pitôrs e poetis (doi nons jenfri i tancj: il disegnadôr Steno e la cjantante Ruggiero).
I museus furlans presentâts a àn mostrât la lôr ricjece a nivel di bens e ancje la varietât des ufiertis (par esempli Cjase Cocèl plui prontade su la didatiche cun laboratori par fruts, il Museu Gortani plui dedicât a cunvignis e il Museu dal Teritori di San Denêl cun iniziativis sul persut). Une robe però e je vignude fûr: la masse pocje atenzion al patrimoni linguistic dentri ta lis nestris struturis museâls, di fat Morandini al à marcât che «nol è un spazi di finanziament dedicât a chescj aspiets nancje te leç regjonâl 29/2007; a coventaressin invezit fonts par creâ progjets di ricercje par dâ une forme linguistiche museâl dinamiche dentri di un spazi di plurilinguisim reâl in une regjon al centri de Europe come la nestre».
Elena Zanussi
ATUALITÂT – A Sant Denêl si son cjatâts i museus etnografics ladins e furlans............
Te suaze de cuinte edizion de Fieste Ladine (a San Denêl dai 28 ai 30 di Avost) e je stade proponude une cunvigne une vore interessante e magari cussì no, forsit pe scjarse promozion, cun masse pocje int a sintî contâ lis esperiencis a rivuart de «Culture popolâr e ricercje antropologjiche in Friûl e intes Comunitâts ladinis». A àn puartat il lôr contribûts Stefan Planker diretôr dal Museum Ladin Ćiastel de Tor di San Martin di Badie, Fabio Chiocchetti diretôr Museo Ladin de Fascia, Monica Tallone pal cda dal Museu Cjargnel des arts popolârs Michele Gortani di Tumieç, Carmen Metus che e je une des curadoris de sezion didatiche dal museu «Cjase Cocèl di Feagne, l’avocat Formentini curadôr dal Museu de Civiltât contadine tal Friûl imperiâl e Carlo Venuti diretôr dal Museu dal Teritori di San Denêl (il Museu Cjase Clautane nol à podût jessi presint).


text:
Cjare letore/Cjâr letôr
Nol è facil meti dongje tante biele int, ma o savês che la Patrie e pues ancje fâ miracui.
Biadelore duncje che nestris amîs plui cognossûts, no dome in Friûl, a àn dit di sì daurman al nestri apel pai abonaments.
* Si podarès scuasit scomençâ une racuelte di figurinis, dutis furlanis, in gracie de man di Dree Venier che nus ai presente. Al è facil ricognossi int famose, ma no volìn dismenteâ nissun di voaltris parcè che la fuarce dal nestri gjornâl e je dal sigûr inte biele opinion che a àn di noaltris tal mont, ma soredut in chei tancj boletins che nus rivin in redazion.
* A puedin someâ pôcs 25 euros par un an par mandâ indenant un gjornâl, e forsit al è cussì, ma intun moment di crisi o savìn benon ce che a puedin contâ ancje chei bêçs li par une famee. Dut câs, se no fossin i abonaments, chest gjornâl vuê nol vignarès fûr: dome in gracie di voaltris letôrs e je ancjemò la pussibilitât di vê un strument di informazion dut par furlan e pai furlans.
* Soredut une informazion libare dai partîts e dai sorestants talianots, ma no dome di chei.
* Se si ten cont il Friûl, abonâsi al è la sielte juste. Salacor, e vûl dome lassade in bande la indolence di lâ in pueste e compilâ il boletin.
* Ce isal di front a vê la pussibilitât di lei par furlan, di savê ce che al sucêt e ce che si pues fâ par dâi une dreçade aes cuistions furlanis? Chi sot, il boletin e cemût compilâlu. Fin masse sempliç. E alore, ce spietaiso? Graciis di cûr!
Si pues abonâsi ancje midiant bonific: IBAN n. IT32 V063 4063 8801 0000 0001 208, li de Casse di Sparagn dal Friûl-VJ, sede di Glemone (UD). Tes indicazions pal bonific, che si impensi di scrivi la direzion dulà spedî il gjornâl.
CAMPAGNE ABONAMENTS............
Cjare letore/Cjâr letôr


text:
40 AGNS DI PREDI DI PRE PIERI ANTONI BELLINA INTE SAGRE DAL 667m ANIVERSARI DE DEDICAZION DAL DOMO DI VENÇON07 di Avost 2005
Ai 7 di avost dal 2005 intal 667m aniversari de dedicazion si è tignude la sagre dal Domo di Vençon, consacrât dal Patriarcje Bertant di Saint Genies tal 1338, a 10 agns de sô inaugurazion, daspò dal teremot dal 1976.
In cheste ocasion pre Pieri Antoni Beline, nassût a Vençon, insieme cui amîs predis e cui siei paesans al’à ricuardât 40 agns ch’al è stât ordenât predi. Vè chi tacade la Sô riflesion tignude inte Messe de ricorence che je stade presiedude di bons. Roberto Bertossi plevan di Vençon.
La mê piçule storie in cheste grande storie
O sin culì, in chest lûc di memorie e di presince, a fâ memorie e a rindi presint, pal misteri de celebrazion liturgjiche che nus ripresente, in Crist muart e risurît, dute la storie, ce ch’al è sucedût tal timp e tal grim de nestre storie.
Nus à clamâts culì, in chest sflandôr di domo, la venerazion pal nestri sant patriarcje Bertant di Sangenêt, peât in maniere cussì mirabil a lis liendis de tiere di Vençon che lu considere a bon dirit pari e protetôr. Ai 19 di avost dal 1336, Bertrant al à firmât un tratât di pâs cu la int di Vençon, là che i molave dut ce che si podeve pratindi e alc di plui. Che di fat Vençon e Udin a son lis dôs citâts privilegjadis de politiche patriarcjâl d’in chê volte. Che lu vedi fat parcè che al jere bon, come ch’al risulte, o parcè che al jere furbo, come ch’al è dimostrât e nol è un demerit, sta di fat che tune sô letare al à podût dî, a proposit dai vençonas, ch’al varès vût di regiju “in virga ferrea” , cu la mace di fier, ma al à preferît nudrîju cul lat, come une mari. E chest al è tant plui meretori e degn di jessi ricuardât se si ten cont dal judizi pesant che Bertrant al veve e al dave dai nestris vons. “Vençon –al scriveve – e je urbs fortissima et multis malis hominibuspopulata”. Int fuarte, ma salvadie. Intausse. Sperìn di vê conservade la fuarce, soredut morâl, e di jessi deventâts un pêl plui mugnestris.
Ma il ricuart plui vîf e profont lu vin pal fat che al à volût consacrâ il nestri domo ai 2 di avost dal 1338, regalant a la nestre glesie il cjaliç, lis ampolis e la navisele d’arint che a son stâts par secui la part plui splendide dal tesaur dal nestri domo, prime che mans sacrilighis lu strafuissin e lu puartassin in lûcs che la religjon le vevin sot de suele des scarpis. O ai ancjemò tai vôi l’afresc dal coro che al rapresentave il patriarcje Bertrant cu la schirie dai vescui con-consacrants, cui fraris che a cjantavin aleluja e la note su Bartholomaeus Sclusanus, Bortul di Scluse, il cjamerâr muart apene finide la consacrazion de sô glesie. Po stâi par sfiniment. Mi plasarès pensâ par masse contentece.
Chest domo cussì rimirât e invidiât di ducj al à compagnât il distin dolorôs dal nestris paîs, socombint sot lis sdramassadis dal taramot dutune cu lis nestris puaris cjasis, fatis sù plui cui sudôrs e cui debits che cun malte e tondin. Par dî che denant di Diu e denant de fuarce de nature nol è nuie di grant e di definitîf. Juste dîs agns indaûr, ancje il domo al è tornât sù insieme cu lis nestris cjasis e contradis. La ricostruzione je stade unmeracul no mancul grant de costruzion e il mont intîr al è restât maraveât di tante inteligjence e operositât. Pensant al templi di Gjerusalem, tornât a fâ sù dopo de devastazion di Nabucodonosor, mi pâr che ancje a nô il Signôr nus à regalât, dongje de disgracie e de prove, dôs personis straordenariis, un Esdre e un Neemie, cun virtût e costance e passion no mancul fuarte di chê di Bortul cjamerâr. A lôr, ai lôr amîs e colaboradôrs, a dutis lis istituzions locâls, statâls e internazionâls, il nestri afiet plen di agrât e la preiere di Neemie: “Diu, visiti in ben di lôr, par dut ce che i àn fat a di chest popul” (cfr. Ne 5, 19).
La ricostruzion dal domo e je stade un’opare corâl tal sens plui penç de peraule. E à tirât dentri ogni sorte di profession ma ancje ogni sorte di int. Dut il popul al à partecipât a cheste grande imprese e sfide e pe prime volte inte storie al à sintût il domo no come la glesie dai siôrs e dai grancj ma come la sô cjase, come il coronament e il completament dal so habitat. O vin capît che il domo al fâs part di nô e nô o fasìn part di lui.
Di chê sere straordenarie, o ricuardi il moment che si son impiadis lis lûs e dutis lis pieris e i trâfs e i mûrs e ogni cjanton al è stât come vivificât. Come se i vessin dade un’anime. Mi auguri che cheste glesie e sedi simpri sflandorose, par inluminâ e vivificâ lis nestris esistencis. Chei ch’a vegninculì ch’a rivina cjatâ chê lûs che no va a mont, la lûs de fede che e inlumine il troi ingredeât de nestre vite. E, dopo di jessi stâts inluminâts de peraule di Diu e dai siei misteris, ch’a puedin deventâancje lôr “lûs dal mont” e “sâl de tiere”. Dome cussì la glesie matereâl, di clap, e devente spieli e risultive de glesie spirtuâl, fate di pieris vivis, là che il popul di Diu al adore il Signôr “in Spirt everetât” (Zn 4, 23). Ce sens aial vê unbiel domo, se no vin fameis santis, contradis unidis, int positive, cûrs plens di timôr e di amôr di Diu e dal prossim? No baste une biele glesie matereâl par sigurâsi la benedizion e la consolazion dal Signôr. Bisugne deventâ pieris vivis, tabernacui adorants, animis contemplativis, personis sapientis e santis. Se no il nestri domo al devente une memorie muarte e duncje un tombâl. Mi auguri ancje che cheste sinfonie di volontâts e di competencis no resti un fat memorabil e delimitât, ma ch’e deventi un stîl di vite, di operazion e di colaborazion tant tal cjamp civîl che in chel de solidarietât e de vite religjose.
Bons. Roberto, privilegjant l’amicizie su la logjiche, al à volût che, dongje de consacrazion dal domo di Bertrant e dal decim de ricostruzion, o ricuardas ancje i miei corant’agns di messe. Un traguart par me fûr di ogni prevision e possibilitât razionâl. Se Diu mi à fat durâ fincumò, o pensi che al vedi une reson. O cirarai di corispuindi a la sô volontât e al so progjet. Si trate di une storie personâl, intime e infime, ma peade in maniere strete al lûc che o stin celebrant. Come vençonas, ancje jo o fâs part diches pieris vivis, di chel domo spirtuâl ch’al è la vere, autentiche ricjece e braure di Vençon. Magari “l’ultim di ducj, come un abort” par dîle cun Pauli (1 Cor 15, 8), ancje jo o soi fî di cheste glesie e di cheste comunitât. E propit in cheste glesie o ai vivût i moments fondamentâi de mê vite.
Culì o soi stât batiât dal plevan Faustin Lucardi, martar. I santui a jerin Tin Nicjo e Nene la Tarmàure. Culì o soi stâ vescolât di Nogara, cun Tite Menine par santul. Mi à fat cjerçâ pe prime volte i ucei e la spinage. Culì o ai fate la prime comunion cul plevan Simeon, une des plui brutis zornadis de mê vite. O vevi un pâr di sandui a d’imprest e mi pareve di jessi un re. M’ai àn gjavâts parcè che o zuavi pe contrade e mi àn mandât a gjespui cui stafets. Culì o ai passât ducj i scjalins par deventâ predi e o ai dite la prime messe ai 4 di lui dal 1965, sot il voli content dal plevan bons. Gjelmo Simeoni, che o sint par lui l’afiet di un fî ricognossint. In chê dì si faseve la fieste dal beât Bertrant, chê di vuê, e lu vin puartât fûr in prucission, cun grande partecipazion e contentece de int. Ma culì la mê anime di frut, nocente e spensierade, e à sintude la prime clamade interiôr a deventâ predi. Culì, tai prins scjalins dal altâr, e je fluride la mê vocazion. E je stade la lûs matutine di chestis vereadis, al è stât il cjant al prin cricâ de lûs o a scûr vie pa l’invier, come i ucei, a fâmi inemorâ dal predi e dal so ministeri e misteri. Al è chest il lûc privilegjât de mê anime, la tiere feconde là che e je madressude la plantute de mê vite. Cetant ch’o ai cjantât, preât, gjoldût in cheste glesie! Ancje jo, come la passare, o ai cjatât sot i cops dal Signôr (cfr. Sal 84, 4), sot di chescj cops, il gno nît, la mê serenitât, la mês pâs.
O varès di dî dôs peraulis su la mê vocazion, siguramentri fûr di ogni scheme. No soi di famee di predis, ancje se la mê famee, puare di dut, e jere siore di virtût, di fede e di esperience dal patî. O ai vût doi bogns gjenitôrs. Une mari, Eline, dute caritât, preiere, lavôr e tribulazion. Un pari, Checo, inteligjent, onest, religjôs a mût so. E ancje i miei fradis a jerin ducj plui bogns di me. Se Diu mi à sielzût me, il mancul adat par salût e par virtût, al fâs part dal so operâ mistereôs e misericordiôs. Sielgint l’ultime famee dal paîs e l’ultim de famee, al à fat capî che il merit al jere dut so e che no vevi nessun rimpin par vantâmi di chel pôc o tant che o ai fat in chescj corant’agns. O ai fatis bielis robis. O ai fat plui di ce che o pensavi. Soredut o soi stât sielzût par regalâi al gno popul chê perle di valôr e chel tesaur platât ch’e je la bibie. Un’opare nassude fûr dal templi e des istituzions, fate di un predi in odôr di eresie. D’altre part nol è di maraveâsi di chest se, come ch’a disin, te glesie di san Zuan si è fermât e al à predicjât un om emblematic come MartinLutâr.
La bibie, tai siei comandaments, e dîs: “Onore to pari e tô mari, come che ti ordenât il Signôr to Diu, par che si slungjin lis tôs zornadis e che tu vedis furtune su la tiere che il Signôr to Diu ti dà” (Dt 5, 16). Onorâ il pari e la mari di sanc, ma onorâ ancje il pari e la mari coletîfs, vadì il to popul e la tô tiere. O soi onorât di fâ part di chest popul e di chest paîs. O soi onorât di jessi saltât fûr di cheste tiere sogjete a mil sfidis. O crôt di vê onorât tant il gno popul che la mê tiere, soredut cheste tiere di Vençon, là che a son lis mês lidrîs e là che a polsin i miei muarts. No ai fate cariere, comech’al sperave il plevan Simeon. Però o soi restât un om e un predi libar, paiant cheste libertât fint al ultim sentesin. Un presit salât, ma ch’al mertave. No mi soi comprometût cun nissunpodê e no mi soi lassât comprâ di nissun. O speri di podê continuâ cun cheste vergjinitât, che par me e vâl plui di chê peade al cuarp. O speri di podê fâ ancjemò un fregul di ben. O speri che la mê int e sedi contente di me, come che jo o soi content di jê. O speri di jessi ricuardât come un fî e un fradi, come che jo le ricuardi e us ricuardi tes mês puaris preieris. Che i nestris sants e i nestris muarts nus judin a lâ indenant pe strade de veretât. Ch’o podin cjatâsi ducj inte tiere de vite, a laudâ par simpri chel Signôr che “dal pulvin al tire sù il misar e il puar dal ledan al jeve, par fâlu sentâ cui princips, cui prins dal so popul” (Sal 112, 7-8).
A lui, il Prin e l’Ultim e l’Unic, la glorie cumò e ta l’eternitât. Amen.
Vençon, ai 7 d’avost dal 2005 – fieste dal sant patriarcje Bertrant.


text:
A son une sdrume. Dome te provincie di Udin, 578. Lis associazion diletantistichis a son il pont di fuarce dal volontariât tal sport. Par vie che lis stessis no esistaressin cence chest esercit fat di presidents di societâts, di colaboradôrs, di diretôrs. Un mâr di esemplis: dai zovins che a insegnin ai plui piçui a tirâ lis primis pidadis al balon, a chei paris o a chês maris che a vuidin il furgon la domenie par ritirâ i atletis di une polisportive. «Supuart logjistic», ma salacor ancje assistence fisiche, vicinance psicologjiche. «Un mont paralêl – al spieghe il president dal comitât provinciâl dal Coni di Udin, Silvano Parpinel – che se nol fos, al metarès in pericul la stesse struture che e sta sot dal Coni. No je dissipline sportive che no si davuelzi in gracie dal volontariât: si va des associazions peadis ae federazion fintremai ai ents di promozion sportive».
PAI ZOVINS_ No si fevele, clâr, dal mont dai professioniscj; il fenomen si concentre in chê macro aree de promozion tai setôrs zovanîi, massime a nivel scolastic. Si fevele massime di bale a svol, bale tal zei, e de corse in mont e dal schi tai paîs dal Friûl di mont. «Ma – al sclarìs Mario Martini, president onorari dal Comitât furlan de Figc, Leghe nazionâl diletants – o pensi che al sedi un fenomen leât soredut tal mont dal balon. In plui dai dirigjents tecnics, o pensìn ai frutins di 5 agns che a zuin a balon, tun cjamp tal viert. O vin volontaris che a preparin il cjamp di zûc, chei che si ocupin dal disvistidôr, chei che a van a cjoli i fruts a cjase. Duncje i familiârs ju lassin tes lôr mans, savint che si cjatin intun ambient san, trancuil e dulà che si fâs sport». Difarent il mont dai tecnics e dai alenadôrs, dulà che za si domandin «rimbors di spesis», ancje se minims.
I RISIS_ Volontariât, va ben: ma i risis?
«O podaressin tirâ dongje une leterature des lôr responsabilitâts civîls e penâls – al dîs Parpinel –. Ducj a son sot di une ombrene assicurative globâl de federazion, che e cuvierç ben pôc se si pense a dut chel che al pues tocjâ. Come Coni o organizìn seradis di aprofondiment par sensibilizâ e inzornâ i volontaris sul teme».
Oscar Puntel
SPECIÂL – Cence di lôr, nuie sport diletantistic............
A son une sdrume. Dome te provincie di Udin, 578. Lis associazion diletantistichis a son il pont di fuarce dal volontariât tal sport. Par vie che lis stessis no esistaressin cence chest esercit fat di presidents di societâts, di colaboradôrs, di diretôrs. Un mâr di esemplis: dai zovins che a insegnin ai plui piçui a tirâ lis primis pidadis al balon, a chei paris o a chês maris che a vuidin il furgon la domenie par ritirâ i atletis di une polisportive. «Supuart logjistic», ma salacor ancje assistence fisiche, vicinance psicologjiche. «Un mont paralêl – al spieghe il president dal comitât provinciâl dal Coni di Udin, Silvano Parpinel – che se nol fos, al metarès in pericul la stesse struture che e sta sot dal Coni. No je dissipline sportive che no si davuelzi in gracie dal volontariât: si va des associazions peadis ae federazion fintremai ai ents di promozion sportive».


text:
Consei di aministrazion:
Sandri Carrozzo (president)
Toni Buiani (vicepresident)
Linda Picco
Stefania Garlatti Costa
Carli Pup
Statūt de Cooperative
Dizionari ortografic Furlan. Plui di 38.000 lemis dal talian al furlan e dal furlan al talian. Grafie uficiāl e lenghe furlane di riferiment. Comprilu ca di noaltris!
Cors di grafie furlane. Une formulazion clare e sintetiche des regulis di grafie uficiāl de lenghe furlane, cun esercizis e soluzions e un cd par i detāts. Comprilu ca di noaltris!
email: info@serling.org
tel. / fax : +39 0432 649131
p.i. 02203350307


text:
Universitât dal Friûl, sedis sieradis inte setemane di Madone di Avost
Vie pe setemane de Madone di Avost, dai 15 ai 21, dutis lis sedis dal Ateneu a Udin, Gurize, Pordenon e Glemone a restaran sieradis.
Cun di plui, fin…
"Maçalizi - il dio del massacro", ai 29 e ai 30 di Lui a Cividât la version furlane di "Le Dieu de carnage" di Yasmina Reza
Un altri apontament dal program dal Mittelfest là che la lenghe furlane e je protagoniste al è chel cun Maçalizi - il dio del massacro, la version par…
Cantiere Friuli, al è jessût un gnûf cuader dedicât a Europe e Friûl, là che si cjate ancje un contribût dal CIRF
Inte suaze dal progjet dal Ateneu Cantiere Friuli, inte golaine specifiche de cjase editore Forum, al è saltât fûr che nol è tant il libri Cittadini…
Suns Europe 2022, il belanç de prime part al è une vore positîf. Apontament finâl ai 26 di Novembar e avîs di selezion viert fin ai 31 di Lui
Al è une vore positîf il belanç de prime part di Suns Europe, il festival european des arts in lenghe minorizade, inmaneât de cooperative Informazione…
Al tache Mittelfest 2022 e al è ancje spazi pe lenghe furlane. I prins apontaments ai 25 e ai 26 di Lui cun “Rosada!” e “Pozzis, Samarcanda”
Ancje inte edizion di chest an di Mittelefest al sarà spazi par events e spetacui ancje in lenghe furlane.
Il prin apontament al è par lunis ai 25 di…


text:
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni premesse e promesse eletorâl. Se o vessis la pazience di cjalâsi i programs di ducj i guviers dal dopovuere incà, o notaressis che e salte fûr, simpri e dapardut, tant che prioritât di invistiments e di atenzion. Cemût che e ven frontade al è un altri pâr di maniis, viodûts i risultâts otignûts e il dispendi des financis publichis, e il condurâ – anzit, il rinfuarçâsi – dal podê mafiôs, dal clientelisim e dal assistenzialisim.
✽✽ Cumò e va ancje di mode la cuistion dai zovins, che ducj si jemplin la bocje e in pratiche no fasin nuie di concret. Par chê feminine, i pas a restin simpri dubis e lis diferencis a stentin a ridusisi. No stin po dopo a fevelâ dal ambient, al prin puest intes agjendis governativis, intant che si tornin a vierzi lis centrâls a cjarbon e che chês atomichis a son daûr dal cjanton.
✽✽ Insume, e je une cuistion vierte par ogni problematiche, a segnâ che in cualchi mût e varà di jessi frontade. Viodisi confermade la criticitât, al sigure no ciert la soluzion dal probleme ma la sô esistence: no je une fantasime, e nancje une invenzion o un teoreme astrat.
✽✽ Fâ sparî duncje la cuistion furlane dal orizont dal dibatiment al puarte ae sô negazion, al volê fâ crodi che no esisti tant che realtât di frontâ.
✽✽ A jerin volûts agns par afermâ che un insiemi di situazions storichis, economichis, sociâls, identitariis a costituivin un “unicum” di dâi une rispueste complessive che e veve bisugne di struments di analisi diviers di chei doprâts fin cumò. Al someave che lâ in cheste direzion al fos deventât patrimoni comun ancje tra chês fuarcis che si jerin mostradis plui malprontis a acetâ cheste vision. Inte stesse çampe e pareve acuiside, almancul tant che intindiment, e intal mont catolic e jere di simpri presinte. Fintremai de diestre nazionaliste, e rivave cualchi vôs di consens.
✽✽ Sì: e esist une “Cuistion furlane”che e spiete almancul dal 1946 di jessi frontade. La stesse formule di Regjon Autonome, cu la definizion disgraciade di Friûl-Vignesie Julie, e jere la prove clare di cheste criticitât.
✽✽ Vuê la politiche e navighe inte fumate des prospetivis, cence strategjiis pal futûr, e afermâ la dibisugne di ricjapâ la “Cuistion furlane” tant che element vitâl di un disvilup pussibil par chestis tieris, al è viodût tant che un intop, tant che un pês fastidiôs di frontâ.
✽✽ Di plui: lu calcolin un pericul pe spartizion dal podê. A àn pôre che la lint identitarie, unic strument bon par cjalâ bande la “Cuistion furlane”, si dimostri tant che il rimandel par fâ saltâ i lôr plans di arogante egjemonie. ❚
Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni premesse e promesse eletorâl. Se o vessis la pazience di cjalâsi i programs di ducj i guviers dal dopovuere incà, o notaressis che e salte fûr, simpri e dapardut, tant che prioritât di invistiments e di atenzion. Cemût che e ven frontade al è un altri pâr di maniis, viodûts i risultâts otignûts e il dispendi des financis publichis, e il condurâ – anzit, il rinfuarçâsi – dal podê mafiôs, dal clientelisim e dal assistenzialisim.


text:
#08 – Albe Finâl Jo o volevi nome vivi la storie. Capî se ogni timp al puartave alc di diviers e so. I miei voi a continuin slusicant salvadis, ma o ai fermât za di bataiâ par gjavâmi fûr lis cjadenis che mi tegnin presonîr in cheste cret. l gno obietîf al jere stât vê il timp necessari par capî [...]
Tag: Corse Curte
#06 – Cricant il dì L’Est, pont cardinâl dal soreli jevât, al scjavace la aurore cun inusuâl fuarce e vigôr. Tun marilamp al slargje il spazi emanant la sô radiazion, il so volum di luminositât e clarôr, al inonde l’intardâsi des noturnis ombris. La lus si fâs indevant cun risolude fermece, someant che stes mandânt vie cun imberdeâts e disordenâts [...]
#07 – Civuite “Al cjante il gjal, al criche il dì…”; biele la vilote che o sintivi di piçul, ma jo no mi davi pâs par chel puar zovin che al scugnive partî cussì adore. Jo o starès a durmî fin a ore di gustâ se femine e fie no mi rompessin i bebeis une dì sì e chê altre [...]
#05 – Maravee Al jere rivât cence che lu ves spietât. Un moment prin il so mont al jere scûr, sierât e penç di cidinôr. Al jere un misteri cemût che al jere lat indevant cun sucès par rivâ propit ta chest moment. E je stade une piçule flame a impiâ dut. Une robute di nuie, ma braurose e plene [...]
#04 – Un plasê – Ce fastu culì, tu, cussì sul cricâ dì? No tu âs frêt? – Ti spietavi te. O ai di domandâti une robe. – Ce robe? No tu puedis spietâ usgnot o doman? O ai di lâ a vore jo e la mê coriere e rive di strade. Noaltris o tachìn a la albe, a buinorone, [...]
#03 – Mariute e il so gjelât A ogni cricâ dì jê si jevave sù, e simpri cun cetante energjie si plaçave te cusine dal so cafè a lassâ jevâ lis brioches e dopo a metii drenti la marmelade o la creme. E cuindi al jere rivât il moment di preparâ il gjelât, metint in moto il machinari par la [...]
#02 – Albe ocitane La sentinele nus visave simpri a pene che une lûs blancje e comparive parsore de rie di bassis montagnis a orient di Tolose. E cussì il gno amant al leve vie par une galarie segrete che i vierzevi jo stesse. Dopo cent pas il gno amant al saltave fûr dal cjastiel e si pierdeve intal bosc. [...]
#01 – Jê Alba e jo il Scûr Alba! Le clami biel planc, che a son benzà ducj a durmî. Le clami par che mi vegni dongje. Alba! I cisichi ancjemò, ma no mi sint. E cjamine discolce, i pîts dentri inte aghe, che le strafont fin parsore dai zenoi. I mei braçs si movin viers di jê, tirâts come [...]
O sin rivâts ancje chest mês a dâi fûr e vele ca, la classifiche dal mês di Otubar cundut ce che si puarte daûr. Il teme al jere pôre, e al è biel viodi che al è stât intindût in tantis manieris. Ma viodìn di no pierdisi in cjacaris e anìn drets tal dûr. E nuie… aromai al pâr che [...]
No si viodin po masse Dilunc di une vite E se si viôt dispès No si paie atenzion E si va vie cu la zornade Cence abadâ E pûr Ogni dì Lui al è li il cricâ dì sforadi tenar cidin il cricâ dì al rive e al va nus maravee nus stice nus met di front da voi dut [...]
O sin rivâts ae fin ancje di cheste zornade di campionât numar 10, mês di Otubar, a teme di… pôre. E si viôt che il campionât al è stât lunc, stant che o vin 20 contis in gare, un pâr di mancul di chês dal solit, e al è ancje normâl, stant che nol è facil scrivi ogni mês alc, [...]
#20 – La mê pôre O ai une pôre, e je rivade une sere dal Bosc Neri, chel a pene fûr dal paîs di Lampac, dulà che o soi vignude a stâ za un an indaûr. O vevi sielzude la ultime cjase dal paîs, pardabon un bon afâr. O ai domandât a la agjente imobiliâr se chel bosc che si [...]


text:
Vierte
La vierte, viarte o mancul doprât primevere, e je une des cuatri stagjons tal emisferi temperât.
Dal pont di viste astronomic, la vierte a scomence tal emisferi boreâl ai 21 di Març (ecuinozi de Vierte) e e finìs ai 21 di Jugn (solstizi di Istât); dal pont di viste meteorologjic, invezit, e scomence ai 1 di Març e finìs ai 30 di Mai (tal emisferi austrâl e cuvierç invezit i mês di Setembar, Otubar e Novembar) e je caraterizade da lis temperaduris che tornin a lâ sù daspò dal Unvier e da une rinassude de nature.
Ancje la primevere (come lis altris stagjons) al è un periodi simbolic ch'e à ispirât schiriis di artiscj (baste pensâ a La primevere di Antonio Vivaldi, la primevere di Sandro Botticelli e cussì indevant).


text:
Eduka2 - Par un guvier transfrontalîr de istruzion al è un progjet, finanziât dentri dal Program di Cooperazion Interreg V-A Italie-Slovenie 2014-2020 cul Font european di svilup regjonâl.
Il progjet EDUKA2 al fronte la sfide comun de debile capacitât di cooperazion transfrontaliere tal setôr de istruzion. L'obietîf gjenerâl dal progjet al è il rinfuarciment di cheste capacitât, dant une man pal cambiament de situazion di cumò par mieç de creazion di imprescj di guvier comuns e di modei didatics e formatîf condividûts.
A zovâsi des azions previodudis a saran soredut lis scuelis e lis universitâts te aree dal Program par mieç di trê prodots. Il prin al è leât ae creazion di un Document strategjic di modei didatics condividûts cun liniis vuide, metodis in comun e contignûts condividûts sedi su argoments culturâi e lenghistics, sedi ambientâi e naturalistics che al vignarà inmaneât da une Rêt di cooperazion transfrontaliere formade di scuelis, universitâts, centris di ricercje e ents da lis minorancis nazionâi e lenghistichis. Il secont al previôt la realizazion di une formazion condividude par docents che e puartarà indenant il trasferiment dai modei didatics nomenâts prime tal contest scuelastic e universitari. Il tierç prodot al rivuarde la predisposizion di un Document strategjic condividût jenfri lis universitâts e chei che a àn interès par une plui facil gjestion des pratichis aministrativis di ricognossiment dai titui e des cualifichis professionâi par students e laureâts transfrontalîrs tal setôr de istruzion, previodint la creazion di materiâi e servizis di supuart aes universitâts e une formazion contestuâl dai operadôrs. Il svicinament di “rêt” jenfri docents scuelastics e universitaris, ricercjadôrs e operadôrs proponût dal progjet al è indispensabil par rinfuarçâ la cooperazion transfrontaliere tal setôr di riferiment, proponint di meti dongje lis cognossincis teorichis gnovis e lis esperiencis “sul cjamp” svilupadis in ducj e doi i Paîs. Il progjet al è ancje origjinâl e inovatîf sot il profîl de difusion des tecnologjiis tal setôr de istruzion, promovint il doprâ materiâi didatics in linie e e-learning.
I principâi destinataris dal progjet a son:
- scuelis de infanzie, primarie e secondarie in Italie e in Slovenie;
- dirigjents e docents scuelastics, arlêfs, students;
- universitâts, ancje lis segretariis dai arlêfs, lis segretariis didatichis e i centris di orientament;
- students universitaris e students transfrontalîrs in dissiplinis cun prospetivis professionâi tal setôr de istruzion;
- centris di ricercje;
- ricercjadôrs, docents universitaris e esperts che a stan daûr di istruzion e didatiche;
- organisims des minorancis nazionâi e lenghistichis;
- organisims e associazions tal setôr de formazion, formadôrs, operadôrs didatics;
- fameis cui fîs che a son dentri tal procès formatîf;
- rapresentants istituzionâi, politics e organisims publics e privâts che a stan daûr de istruzion;
- media locâi e nazionâi;
- rivistis sientifichis che a stan daûr di istruzion, didatiche, lenghis, diversitât culturâl e lenghistiche.
Il progjet al è tacât ai 1 di Setembar dal 2017 e al si sierarà ai 30 di Avril dal 2019.
Lis ativitâts proviodudis a varan lûc ta lis provinciis di Triest, Gurize, Udin, Vignesie in Italie e tes Regjons statistichis Obalno-kraška, Osrednjeslovenska e Goriška in Slovenie.
Il cost totâl dal progjet ametût a finanziament al è di 775.500,00 €.


text:
A jerin une volte trê purcituts che no vevin une cjase. A jerin nassûts di Istât, e a durmivin simpri sot di un arbul tal bosc.
Ma une dì, il plui grant dai trê, si dismôf e al dîs: “Al sta rivant l’Invier, e o ai ancje sintût vie pal bosc cualchi berli di lôf. Forsit al sarès miôr tirâ sù une cjase”.
Chei altris doi purcituts a rispuindin che di bessôi no àn propite voie di metisi a fâ sù une cjase, miôr pluitost lâ tal albierc (provait a induvinâ di dulà che a vegnin chei altris doi purcituts…). Ma stant che no vevin tante voie di lavorâ e nancje di sparagnâ (ve chi un altri indizi, par induvinâ di dulà che a son), no vevin nancje un franc par paiâsi une cjamare.
Cussì, a scomencin a fâ sù la cjase, e par no fadiâ masse (e chi i indizis a deventin provis!), il prin al cjape sù cuatri fros di stran e le tire sù cussì.
Il plui grant lu vise: “Cjale che cussì al ven jù dut! Fasìno alc di plui di sest?”, ma lui, subit: “No se pol!” (e cumò nol covente che us disi plui nuie).
La dì dopo, il lôf al ven jù de mont, al cjate la cjase di stran, al da une soflade e la cjase e cole jù. Il lôf si mangje il purcitut e al torne vie pal bosc a digjerî. Il secont purcit, che al veve scoltât un pôc di plui il purcit grant (al jere triestin sì, ma furlan de bande di pari), al veve tirade sù la cjase cun lens cjatâts tal bosc. Ma la dì dopo il lôf al rive, al da une soflade un tic plui fuarte e al tire jù ancje la seconde cjase. E vie che al mangje ancje chel altri purcit.
Il purcit grant però al jere un purcit furlan, e al veve tirade sù une cjase biele fuarte, fate cui modons, cul fogolâr tal mieç, e cul stran e cul len di chês altris cjasis al veve bielzà metût sù il fûc par fâ lis cjastinis e implenât la legnarie pal Unviêr.
Cussì, cuant che al rive il lôf, il purcit furlan al sta sigûr dentri te sô cjase. Il lôf al sofle un pôc, al prove ancje a sburtâ, ma nuie: la cjase e drindule un pôc (il purcit, jessint furlan, le veve tirade sù cun criteris antisismics, che no si sa mai), ma e sta sù.
Cussì il lôf al torne tal bosc e il purcit si salve. Almancul par cualchi ore, parcè che la dì dopo al è Sant Andree (“Il purcit su la bree”), e cussì il purcit furlan al devente salam, persut di Sant Denêl e speck di Sauris.
E ducj chei che lu mangjarin, a viverin furlans e contents.! ❚
✒ Lis flabis
di Bete di Spere
E DUCJ A VIVERIN… FURLANS E CONTENTS. I trê purcituts............
A jerin une volte trê purcituts che no vevin une cjase. A jerin nassûts di Istât, e a durmivin simpri sot di un arbul tal bosc.


text:
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì di Otubar i furlans si son jevâts ducj mussolinians, e duncje vuê nus è lade ancje ben. Lant dut câs a analizâ i numars e la tindince pandude dal eletorât, par sigûr no si pues no rifleti su la percentuâl grandonone di vôts e la grande fiducie che e je madressude ancje in Friûl intor de prime femine che si prepare a deventâ presidente dal Consei de Republiche taliane. Saraie une fiducie che e dure? O une “bufule”, come che tai ultins agns al è stât il morosament dai furlans (e dai talians) cun Berlusconi prin, e po cun Renzi, Grillo, Salvini…
◆ La opinion publiche furlane e je simpri plui balarine, instabile. Chest al fâs pensâ. Democristians par 40 agns, leghiscj par 20, i eletôrs di chenti a somein no fidâsi plui di nissun ma al è avonde clâr che il lôr judizi nol à plui nuie a ce fâ cul valôr de autonomie. No si spieghe in altre maniere il lôr afidâsi vuarp a fuarcis di orientament une vore diferent ma che a àn une sole robe in comun: il centralisim.
◆ Renzi al voleve lis macroregjons, Grillo ancje, Salvini al à fat deventâ la Leghe un partît talian dineant tantis bataiis federalistis di Bossi e Miglio, e i furlans – une volte parom – ju àn ducj jemplâts di consens. Cumò la straordenarie afermazion in Friûl dal partît talian plui centralist, che al à za fat savê urbi et orbi che “l’autonomia non è una priorità”, e fâs nassi une domande spontanie. I furlans vuelino la autonomie? Sì o no? Se i furlans aromai di un pieç a votin come i talians, cence sintî nissun sburt a tutelâ la lôr autonomie, di ce ise fate par lôr la “specialitât”?
◆ Tes setemanis prin des votazions la Leghe furlane, nasant il potenziâl sucès dai aleâts melonians, e à provât a sburtâ sul teren de autonomie. Risultât? Il partît – ancje se al veve in prime linie a Pontida ancje Fedriga, il president de Regjon IosonoFVG – al à cjapade une grande sacagnade. Ma intindìnsi. Se a Drete al è cualchidun che al vai, sul front contrari no ‘ndi è un che al rît… Ni intune Çampe dute di ricostruî, dilaniade des faidis internis, ni tal Tierç pôl – che nol à rivât a sfonderâ – e soredut tai Cinc Stelis, che a àn tacât a lâ di rive jù. Intal cjamp de oposizion i timps a son une vore strents par meti in vore une strategjie par fâi cuintri al Fedriga-bis e nol somee ancjemò madûr nissun candidât alternatîf bon di meti dongje ducj. La politiche e je la art dal pussibil, ma la realtât presinte e fevele avonde clâr. E achì nus dîs che te Vierte che e vignarà lis elezions regjonâls a laran probabilmentri a zuiâsi su tancj problemis e cussì profonts che la autonomie e cor il risi di sparî: glotude de austerity dal mont globâl e dal disinterès dai furlans, chest Invier e vignarà metude inte glacere e forsit e restarà alì une vore a dilunc. ❚
La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì di Otubar i furlans si son jevâts ducj mussolinians, e duncje vuê nus è lade ancje ben. Lant dut câs a analizâ i numars e la tindince pandude dal eletorât, par sigûr no si pues no rifleti su la percentuâl grandonone di vôts e la grande fiducie che e je madressude ancje in Friûl intor de prime femine che si prepare a deventâ presidente dal Consei de Republiche taliane. Saraie une fiducie che e dure? O une “bufule”, come che tai ultins agns al è stât il morosament dai furlans (e dai talians) cun Berlusconi prin, e po cun Renzi, Grillo, Salvini…


text:
Libri di Deuteronomi
Il Deuteronomi al è il cuint libri de Torah ebraiche e de Bibie cristiane. Al fâs part dal Pentateuc e partant dal Vecjo Testament.
Origjin[cambie | modifiche il codiç]
Il non al ven fûr de Setante greche, "Deuterònomion", fat di "dèuteros", secondo, e "nòmos", legge. Partant al significhe "seconde Leç" o ripetizion de Leç.
Nonostant il non chest libri nol è une ripetizion de Leç, ma ben une spiegazion de Leç e al incitave i israelitis a amâ il Diu e a obedî par jentrâ inte Tiere Prometude.
Il scritôr di chest libri al ven ritignût jessi Moisès come i precedents cuatri libris dal Pentateuc.
Une des plui vigorosis testemoneancis a sostegn de autenticitât di Deuteronomi, e je propit che di Jesus. Al inizi dal so ministeri, lui al fo provât trê voltis dal Diaul e lui al rispuindè par trê voltis: "Al è scrit" riferintsi a precîs pas di Deuteronomi.
Contignût[cambie | modifiche il codiç]
Il prin discors di Moisès al è une introduzion storiche di chel che al seguìs e al ricuarde ai israelitis che e dovevin cjapâ paronance dal pais prometût a Abram, Isac e Jacop.
Moisès al dâ grande impuartance a la Leç, ricuardant di no zontâ ni di gjavâ nuie ai comants di Diu.
Intal secont discors al ribadis la ubidience a la Leç che a devi saltâ fûr dal cûr e no par fuarce. Al motive specifichis leçs che i israelitis a varan di osservâ une volte che a saressin jentrâts inte Tiere Prometude.
Intal tierç discors Moisès al met in vuardie des conseguencis de infedeltât, parfin che a saressin stâts sparniçâts e disterminâts dal pais.
Intal cuart discors al ven concludût un santissimât zurament cun Diu.
Moisès al sa che a nol rivarà inte Tiere Prometude, partant cumò al incariche Josuè par vuidâ il so popul. Dopo vê viodude la Tiere Prometude dal mont Nebo, Moisès al mûr.
Utilitât[cambie | modifiche il codiç]
Nus insegne cuai che a son i impuartants principis che a stan a la fonde de leç di Diu.
Tancj servidôrs di Diu de epoche cristiane e prime di che cristiane a tirarin fûr istruzions e incoragjament dal libri di Deuteronomi e chest al vâl ancje par no vuê.
In dut il libri al ven metût in risalt il concet che si devi adorâ dome Diu e lui sôl.
Il so contignût nus permet di comprendi miôr il Ream di Diu.